title: Eiropas Parlamenta, Padomes, Komisijas, Tiesas, Revīzijas palātas, Ekonomikas un sociālo lietu komitejas, Reģionu komitejas un Eiropas ombuda Lēmums (2002. gada 25. jūlijs) par Eiropas Kopienu Personāla atlases biroja izveidi

text:
Avis juridique important

|

32002D0620

Official Journal L 197 , 26/07/2002 P. 0053 - 0055

EIROPAS PARLAMENTA, PADOMES, KOMISIJAS, TIESAS, REVĪZIJAS PALĀTAS, EKONOMIKAS UN SOCIĀLO LIETU KOMITEJAS, REĢIONU KOMITEJAS UN EIROPAS OMBUDA LĒMUMS(2002. gada 25. jūlijs)par Eiropas Kopienu Personāla atlases biroja izveidi(2002/620/EK)EIROPAS PARLAMENTS, EIROPAS SAVIENĪBAS PADOME, EIROPAS KOMISIJA, TIESA, REVĪZIJAS PALĀTA, EKONOMIKAS UN SOCIĀLO LIETU KOMITEJA, REĢIONU KOMITEJA UN EIROPAS OMBUDS,ņemot vērā Eiropas Kopienu Civildienesta noteikumus un Eiropas Kopienu pārējo darbinieku nodarbināšanas kārtību, kas noteikta ar Regulu (EEK, Euratom, EOTK) Nr. 259/68[1], kurā jaunākie grozījumi izdarīti ar Regulu (EK, EOTK, Euratom) Nr. 490/2002[2], un jo īpaši minēto Civildienesta noteikumu 2. panta trešo daļu,ņemot vērā Civildienesta noteikumu komitejas atzinumu,tā kā:(1) Lai veicinātu resursu efektīvu un ekonomisku izmantošanu, ierēdņu un citu darbinieku atlase darbam Eiropas Kopienās jāuztic kopējai starpiestāžu struktūrai.(2) Šādi izveidotās starpiestāžu struktūras pienākums būtu izveidot kandidātu rezerves sarakstus atklātajiem konkursiem saskaņā ar katras iestādes norādītajām vajadzībām un Civildienesta noteikumiem; lēmumus par veiksmīgu kandidātu iecelšanu amatā pieņemtu katra iecēlējinstitūcija.(3) Ar tādiem pašiem nosacījumiem starpiestāžu struktūrai jābūt spējīgai palīdzēt iestādēm, struktūrām, birojiem un aģentūrām, kas izveidotas ar Līgumiem vai saskaņā ar Līgumiem, to slēgto konkursu rīkošanā un citu darbinieku atlasē,IR PIEŅĒMUŠI ŠO LĒMUMU.1. pantsIestādeAr šo izveido Eiropas Kopienu Personāla atlases biroju (turpmāk tekstā - "Birojs").2. pantsPilnvaras1. Birojs īsteno atlases pilnvaras, kas piešķirtas saskaņā ar Civildienesta noteikumu 30. panta pirmo daļu un III pielikumu to iestāžu iecēlējinstitūcijām, kas paraksta šo lēmumu. Tikai izņēmuma gadījumos, vienojoties ar Biroju, iestādes var rīkot pašas savus atklātos konkursus, lai apmierinātu īpašas vajadzības pēc augsti specializēta personāla.2. Ja 1. punktā minētās pilnvaras piešķir tās iestādes, struktūras, biroja un aģentūras iecēlējinstitūcijai, kas izveidota ar Līgumiem vai saskaņā ar Līgumiem, Birojs var īstenot šādas pilnvaras pēc pēdējās lūguma.3. Lēmumus par veiksmīgu kandidātu iecelšanu amatā pieņem Eiropas Parlamenta, Padomes, Komisijas, Tiesas, Revīzijas palātas, Ekonomikas un sociālo lietu komitejas, Reģionu komitejas un Eiropas ombuda iecēlējinstitūcijas un jebkura struktūra, birojs vai aģentūra, kas izveidota ar Līgumiem vai saskaņā ar Līgumiem un deleģējusi savas pilnvaras Birojam vai vērsusies pie Biroja dienestiem.3. pantsPienākumi1. Atbildot uz 2. pantā minēto iecēlējinstitūciju lūgumiem, Birojs saskaņā ar Civildienesta noteikumu III pielikumu izveido kandidātu rezerves sarakstus atklātajiem konkursiem, kas minēti noteikumu 30. panta pirmajā daļā.2. Birojs var palīdzēt iestādēm, struktūrām, birojiem un aģentūrām, kas izveidotas ar Līgumiem vai saskaņā ar Līgumiem, to slēgto konkursu rīkošanā un citu darbinieku atlasē.4. pantsPrasības, sūdzības un pārsūdzībasSaskaņā ar Civildienesta noteikumu 91.a pantu, lūgumus un sūdzības attiecībā uz to pilnvaru īstenošanu, kas piešķirtas saskaņā ar šā lēmuma 2. panta 1. un 2. punktu, iesniedz Birojā. Visas pārsūdzības attiecībā uz šīm jomām adresē Komisijai.5. pantsĪstenošanaEiropas Parlamenta, Padomes un Komisijas ģenerālsekretāri, Tiesas sekretārs, Revīzijas palātas, Ekonomikas un sociālo lietu komitejas un Reģionu komitejas ģenerālsekretāri un Eiropas ombuda pārstāvis, savstarpēji vienojoties, veic pasākumus, kas vajadzīgi, lai īstenotu šo lēmumu.6. pantsPiemērošanas dienaŠis lēmums stājas spēkā dienā, kad to publicē Eiropas Kopienu Oficiālajā Vēstnesī.Eiropas Parlamenta vārdā - priekšsēdētājs Patrick CoxPadomes vārdā - priekšsēdētājs Jaume Matas i PalouKomisijas vārdā - priekšsēdētājs Romano ProdiTiesas vārdā - priekšsēdētājs Gil Carlos Rodríguez IglesiasRevīzijas palātas vārdā - priekšsēdētājs Juan Manuel Fabra VallésEkonomikas un sociālo lietu komitejas vārdā - priekšsēdētājs G. FrerichsReģionu komitejas vārdā - priekšsēdētājs Sir Albert BoreEiropas ombuds Jacob Söderman[1] OV L 56, 4.3.1968., 1. lpp.[2] OV L 77, 20.3.2002., 1. lpp.


title: 2010/566/ES: ES un Alžīrijas Asociācijas padomes Lēmums Nr. 1/2010 ( 2010. gada 3. augusts ), ar kuru groza 6. protokola 15. panta 7. punktu Eiropas un Vidusjūras reģiona valstu Nolīgumā, ar ko izveido asociāciju starp Eiropas Kopienu un tās dalībvalstīm, no vienas puses, un Alžīrijas Tautas Demokrātisko Republiku, no otras puses, attiecībā uz jēdziena “noteiktas izcelsmes produkti” definīciju un administratīvās sadarbības metodēm

text:
               22.9.2010

               LV

               Eiropas Savienības Oficiālais Vēstnesis

               L 248/64

         ES UN ALŽĪRIJAS ASOCIĀCIJAS PADOMES LĒMUMS Nr. 1/2010
   (2010. gada 3. augusts),
   ar kuru groza 6. protokola 15. panta 7. punktu Eiropas un Vidusjūras reģiona valstu Nolīgumā, ar ko izveido asociāciju starp Eiropas Kopienu un tās dalībvalstīm, no vienas puses, un Alžīrijas Tautas Demokrātisko Republiku, no otras puses, attiecībā uz jēdziena “noteiktas izcelsmes produkti” definīciju un administratīvās sadarbības metodēm
   (2010/566/ES)
   ASOCIĀCIJAS PADOME,
   ņemot vērā Eiropas un Vidusjūras reģiona valstu Nolīgumu, ar ko izveido asociāciju starp Eiropas Kopienu un tās dalībvalstīm, no vienas puses, un Alžīrijas Tautas Demokrātisko Republiku, no otras puses, un jo īpaši tā 6. protokola 39. pantu,
   tā kā:

               (1)

               Eiropas un Vidusjūras reģiona valstu Nolīguma, ar ko izveido asociāciju starp Eiropas Kopienu un tās dalībvalstīm, no vienas puses, un Alžīrijas Tautas Demokrātisko Republiku, no otras puses (1), (turpmāk “nolīgums”) 6. protokola (2) 15. panta 7. punkts ar konkrētiem nosacījumiem līdz 2009. gada 31. decembrim atļauj muitas nodokļu vai līdzvērtīgu nodevu atmaksu vai atbrīvojumu no tiem.

               (2)

               Lai uzņēmējiem nodrošinātu skaidrību, ekonomikas ilgtermiņa attīstības prognozējamību un juridisko noteiktību, nolīguma puses ir vienojušās nolīguma 6. protokola 15. panta 7. punkta piemērošanas termiņu pagarināt par trim gadiem no 2010. gada 1. janvāra.

               (3)

               Turklāt būtu jāpielāgo Alžīrijā piemērojamās muitas nodokļu likmes, pielīdzinot tās Eiropas Savienībā spēkā esošajām likmēm.

               (4)

               Tādēļ attiecīgi būtu jāgroza nolīguma 6. protokols.

               (5)

               Ņemot vērā to, ka nolīguma 6. protokola 15. panta 7. punkta piemērošanas periods beidzas 2009. gada 31. decembrī, šis lēmums būtu jāpiemēro no 2010. gada 1. janvāra,

         IR PIEŅĒMUSI ŠO LĒMUMU.
   1. pants
   Eiropas un Vidusjūras reģiona valstu Nolīguma, ar ko izveido asociāciju starp Eiropas Kopienu un tās dalībvalstīm, no vienas puses, un Alžīrijas Tautas Demokrātisko Republiku, no otras puses, 6. protokola 15. panta 7. punktu attiecībā uz jēdziena “noteiktas izcelsmes produkti” definīciju un administratīvās sadarbības metodēm aizstāj ar šādu punktu:

      “7.   Neskarot 1. punktu, Alžīrija var piemērot pasākumus saistībā ar muitas nodokļu vai līdzvērtīgu nodevu atmaksu vai ar atbrīvojumu no tiem tādām nenoteiktas izcelsmes izejvielām, kuras neietilpst Harmonizētās sistēmas 1.–24. nodaļā un kuras izmanto noteiktas izcelsmes produktu ražošanā, ievērojot šādus noteikumus:

                  a)

                  par produktiem, kas ietilpst Harmonizētās sistēmas 25.–49. un 64.–97. nodaļā, ietur 4 % no muitas nodokļa vai mazāku likmi, ja tāda ir spēkā Alžīrijā;

                  b)

                  par produktiem, kas ietilpst Harmonizētās sistēmas 50.–63. nodaļā, ietur 8 % no muitas nodokļa vai mazāku likmi, ja tāda ir spēkā Alžīrijā.

            Šo noteikumu piemēro līdz 2012. gada 31. decembrim un to var pārskatīt, pusēm savstarpēji vienojoties.”

   2. pants
   Šis lēmums stājas spēkā tā pieņemšanas dienā.
   To piemēro no 2010. gada 1. janvāra.

      Briselē, 2010. gada 3. augustā

            ES un Alžīrijas Asociācijas padomes vārdā –

            priekšsēdētāja

         C. ASHTON

      (1)  OV L 265, 10.10.2005., 2. lpp.

      (2)  OV L 297, 15.11.2007., 3. lpp.


title: Politikas un drošības komitejas Lēmums (KĀDP) 2015/1129 (2015. gada 7. jūlijs), ar ko pagarina Eiropas Savienības Policijas misijas palestīniešu teritorijās (EUPOL COPPS) misijas vadītāja pilnvaru termiņu (EUPOL COPPS/2/2015)

text:
               11.7.2015

               LV

               Eiropas Savienības Oficiālais Vēstnesis

               L 184/17

         POLITIKAS UN DROŠĪBAS KOMITEJAS LĒMUMS (KĀDP) 2015/1129
   (2015. gada 7. jūlijs),
   ar ko pagarina Eiropas Savienības Policijas misijas palestīniešu teritorijās (EUPOL COPPS) misijas vadītāja pilnvaru termiņu (EUPOL COPPS/2/2015)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2013/354/KĀDP (2013. gada 3. jūlijs) par Eiropas Savienības Policijas misiju palestīniešu teritorijās (EUPOL COPPS) (1) un jo īpaši tā 9. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Ievērojot Lēmuma 2013/354/KĀDP 9. panta 1. punktu, Politikas un drošības komiteja (PDK) ir pilnvarota saskaņā ar Līguma 38. panta trešo daļu pieņemt attiecīgos lēmumus Eiropas Savienības Policijas misijas palestīniešu teritorijās (EUPOL COPPS) politiskās kontroles un stratēģiskās virzības nodrošināšanai, tostarp pieņemt lēmumu par misijas vadītāja iecelšanu amatā.

               (2)

               PDK 2015. gada 17. februārī pieņēma Lēmumu (KĀDP) 2015/381 (2), ar ko par EUPOL COPPS misijas vadītāju no 2015. gada 16. februāra līdz 2015. gada 30. jūnijam ieceļ Rodolphe MAUGET kungu.

               (3)

               Padome 2015. gada 2. jūlijā pieņēma Lēmumu (KĀDP) 2015/1064 (3), ar ko pagarina EUPOL COPPS pilnvaru termiņu no 2015. gada 1. jūlija līdz 2016. gada 30. jūnijam.

               (4)

               Savienības Augstā pārstāve ārlietās un drošības politikas jautājumos ierosināja pagarināt EUPOL COPPS misijas vadītāja Rodolphe MAUGET kunga pilnvaru termiņu uz laikposmu no 2015. gada 1. jūlija līdz 2016. gada 30. jūnijam,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības Policijas misijas palestīniešu teritorijās (EUPOL COPPS) misijas vadītāja Rodolphe MAUGET kunga pilnvaru termiņš tiek pagarināts līdz 2016. gada 30. jūnijam.
   2. pants
   Šis lēmums stājas spēkā tā pieņemšanas dienā.
   To piemēro no 2015. gada 1. jūlija.

      Briselē, 2015. gada 7. jūlijā

            Politikas un drošības komitejas vārdā –

            priekšsēdētājs

         W. STEVENS

      (1)  OV L 185, 4.7.2013., 12. lpp.

      (2)  Politikas un drošības komitejas Lēmums (KĀDP) 2015/381 (2015. gada 17. februāris) par Eiropas Savienības Policijas misijas palestīniešu teritorijās (EUPOL COPPS) misijas vadītāja iecelšanu amatā (EUPOL COPPS/1/2015) (OV L 64, 7.3.2015., 37. lpp.).

      (3)  Padomes Lēmums (KĀDP) 2015/1064 (2015. gada 2. jūlijs), ar ko groza Lēmumu 2013/354/KĀDP par Eiropas Savienības Policijas misiju palestīniešu teritorijās (EUPOL COPPS) (OV L 174, 3.7.2015., 21. lpp.).


title: Padomes Lēmums 2013/527/KĀDP ( 2013. gada 24. oktobris ), ar ko groza pilnvaras un pagarina to termiņu Eiropas Savienības īpašajam pārstāvim Āfrikas ragā

text:
               26.10.2013

               LV

               Eiropas Savienības Oficiālais Vēstnesis

               L 284/23

         PADOMES LĒMUMS 2013/527/KĀDP
   (2013. gada 24. oktobris),
   ar ko groza pilnvaras un pagarina to termiņu Eiropas Savienības īpašajam pārstāvim Āfrikas ragā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 31. panta 2. punktu un 33. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2011. gada 8. decembrī pieņēma Lēmumu 2011/819/KĀDP (1) un iecēla Alexander RONDOS kungu par Eiropas Savienības īpašo pārstāvi (ESĪP) Āfrikas ragā. ESĪP pilnvaru termiņš beidzas 2013. gada 31. oktobrī.

               (2)

               Padome 2010. gada 11. augustā pieņēma Lēmumu 2010/450/KĀDP (2) un iecēla Rosalind MARSDEN kundzi par Eiropas Savienības īpašo pārstāvi (ESĪP) Sudānā. ESĪP pilnvaru termiņš beidzas 2013. gada 31. oktobrī.

               (3)

               ESĪP Āfrikas ragā Alexander RONDOS kunga pilnvaras būtu jāpaplašina, lai iekļautu elementus attiecībā uz Sudānu un Dienvidsudānu, un pilnvaru termiņš būtu jāpagarina vēl par 12 mēnešiem.

               (4)

               ESĪP īstenos pilnvaras situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Eiropas Savienības īpašais pārstāvis
   1.   Ar šo ESĪP Āfrikas ragā Alexander RONDOS kunga pilnvaru termiņš tiek pagarināts līdz 2014. gada 31. oktobrim. ESĪP pilnvaras var tikt izbeigtas agrāk, ja Padome pēc Savienības Augstā pārstāvja ārlietās un drošības politikas jautājumos (AP) priekšlikuma pieņem šādu lēmumu.
   2.   ESĪP pilnvaru nolūkā Āfrikas rags tiek definēts kā reģions, kurā ietilpst Džibutijas Republika, Eritrejas Valsts, Etiopijas Federatīvā Demokrātiskā Republika, Kenijas Republika, Somālijas Federatīvā Republika, Sudānas Republika, Dienvidsudānas Republika un Ugandas Republika. Attiecībā uz aspektiem, kuriem ir plašākas sekas reģionā, ESĪP attiecīgajā gadījumā sadarbojas arī ar valstīm un reģionālām vienībām ārpus Āfrikas raga reģiona.
   2. pants
   Politikas mērķi
   1.   ESĪP pilnvaru pamatā ir Savienības politikas mērķi attiecībā uz Āfrikas ragu, kas izklāstīti 2011. gada 14. novembrī pieņemtajā stratēģiskās sistēmas dokumentā un attiecīgajos Padomes secinājumos, lai aktīvi piedalītos reģiona un starptautiskajos centienos reģiona valstīs un starp tām panākt mierīgu līdzāspastāvēšanu un ilgstošu mieru, drošību un attīstību. ESĪP turklāt cenšas uzlabot Āfrikas ragā noritošās Savienības daudzpusīgās darbības kvalitāti, intensitāti, ietekmi un redzamību.
   2.   Savienības politikas mērķi inter alia ir:

               a)

               Somālijas stabilizācijas turpināšana, jo īpaši izmantojot reģionālas dimensijas perspektīvu;

               b)

               Sudānas un Dienvidsudānas mierīga līdzāspastāvēšana kā divām dzīvotspējīgām un plaukstošām valstīm ar stabilām un atbildīgām politiskajām struktūrām;

               c)

               atrisināt pašreizējos konfliktus un izvairīties no potenciāliem konfliktiem starp reģiona valstīm vai to iekšienē;

               d)

               atbalstīt sadarbību reģionā politikas, drošības un ekonomikas jomā.

         3. pants
   Pilnvaras
   1.   Lai sasniegtu Savienības politikas mērķus attiecībā uz Āfrikas ragu, ESĪP ir pilnvarots:

               a)

               sadarboties ar visām attiecīgajām ieinteresētajām personām reģionā, valstu valdībām, reģionālajām iestādēm, starptautiskām un reģionālām organizācijām, pilsonisko sabiedrību un diasporām, lai tuvinātu Savienības politikas mērķu sasniegšanu, un palīdzēt reģionā panākt labāku Savienības nozīmes izpratni;

               b)

               vajadzības gadījumā pārstāvēt Savienību attiecīgajos starptautiskajos forumos un nodrošināt, lai Savienības atbalsts krīzes pārvarēšanā, kā arī konfliktu risināšanā un novēršanā būtu pamanāms;

               c)

               sekmēt un atbalstīt efektīvu sadarbību politikas un drošības jomā, kā arī ekonomikas integrāciju reģionā, izmantojot Savienības partnerattiecības ar Āfrikas Savienību (ĀS) un apakšreģionālām organizācijām, jo īpaši ar Starpvaldību attīstības iestādi (IGAD);

               d)

               sekot politiskajām norisēm reģionā un sniegt ieguldījumu Savienības politikas izstrādē attiecībā uz reģionu, tostarp attiecībā uz Somāliju, Sudānu, Dienvidsudānu, Etiopijas un Eritrejas robežjautājumu un Alžīras nolīguma īstenošanu, uz Nīlas baseina iniciatīvu un citiem reģiona jautājumiem, kas ietekmē tā drošību, stabilitāti un labklājību;

               e)

               attiecībā uz Somāliju un ciešā sadarbībā ar ES īpašo sūtni Somālijā un attiecīgiem reģionāliem un starptautiskiem partneriem, tostarp Apvienoto Nāciju Organizācijas ģenerālsekretāra īpašo pārstāvi Somālijā un Āfrikas Savienībā – aktīvi iesaistīties darbībās un iniciatīvās, kuru mērķis ir panākt turpmāku stabilizāciju un īstenot režīmu pēc pārejas perioda Somālijā, ar uzsvaru uz saskaņotas un saskanīgas starptautiskas pieejas veicināšanu Somālijai, veidojot labas kaimiņattiecības un atbalstot drošības sektora attīstību Somālijā, tostarp izmantojot Eiropas Savienības militāro misiju, lai palīdzētu Somālijas drošības spēku apmācībā (EUTM Somalia), operācijas EUNAVFOR Atalanta un EUCAP Nestor un Savienības turpmāku atbalstu Āfrikas Savienības misijai Somālijā (AMISOM), ciešā sadarbībā ar dalībvalstīm;

               f)

               attiecībā uz Sudānu un Dienvidsudānu un ciešā sadarbībā ar attiecīgajiem Savienības delegāciju vadītājiem – sekmēt Savienības politikas saskanīgumu un efektivitāti attiecībā uz Sudānu un Dienvidsudānu un atbalstīt to mierīgu līdzāspastāvēšanu, jo īpaši īstenojot Adisabebas nolīgumus un atrisinot vēl neatrisinātos jautājumus attiecībā uz Vispārējo miera nolīgumu, tostarp par Abjeju (Abyei), politiskus risinājumus arvien notiekošajiem konfliktiem, jo īpaši Dārfūrā (Darfur), Dienvidkordofānā (Southern Kordofan) un Zilajā Nīlā (Blue Nile), institucionālo attīstību Dienvidsudānā un nacionālo izlīgumu. Šajā ziņā ESĪP piedalīsies saskanīgas starptautiskas pieejas īstenošanā ciešā sadarbībā ar ĀS un jo īpaši ĀS Augsta līmeņa īstenošanas darba grupu Sudānai (AUHIP), Apvienoto Nāciju Organizāciju (ANO) un citām vadošām reģionālām un starptautiskām ieinteresētajām personām;

               g)

               vērīgi sekot pārrobežu problēmām, kas skar Āfrikas ragu, tostarp terorismam, radikalizācijai, kuģošanas drošībai un pirātismam, organizētajai noziedzībai, ieroču kontrabandai, bēgļu un migrācijas plūsmām un visām humanitāro krīžu izraisītām sekām politikas un drošības jomā;

               h)

               veicināt humānās palīdzības sniegšanu reģionā;

               i)

               sekmēt to, lai tiktu īstenots Padomes Lēmums 2011/168/KĀDP (3) un Savienības cilvēktiesību politika, sadarbojoties ar ESĪP cilvēktiesību jautājumos, tostarp ES Cilvēktiesību pamatnostādnes, jo īpaši ES Pamatnostādnes par bērniem un bruņotiem konfliktiem, kā arī par vardarbību pret sievietēm un meitenēm un par visu veidu pret viņām vērstas diskriminācijas apkarošanu, un Savienības politika attiecībā uz ANO Drošības padomes Rezolūciju (ANO DPR) 1325 (2000) par sievietēm, mieru un drošību, tostarp novērojot norises un ziņojot par tām, kā arī izstrādājot ieteikumus šajā ziņā.

         2.   Īstenojot pilnvaras, ESĪP inter alia:

               a)

               vajadzības gadījumā konsultē un ziņo par Savienības nostāju noteikšanu starptautiskos forumos, lai aktīvi veicinātu Savienības visaptverošo politisko pieeju Āfrikas ragam;

               b)

               pārrauga visas Savienības darbības.

         4. pants
   Pilnvaru īstenošana
   1.   ESĪP ir atbildīgs par pilnvaru īstenošanu AP pakļautībā.
   2.   Politikas un drošības komiteja (PDK) uztur privileģētus sakarus ar ESĪP un ir galvenais ESĪP kontaktpunkts sakariem ar Padomi. PDK saskaņā ar pilnvarām, neskarot AP pilnvaras, sniedz ESĪP stratēģiskas norādes un politisku virzību.
   3.   ESĪP strādā ciešā sadarbībā ar Eiropas Ārējās darbības dienestu (EĀDD) un tā attiecīgajām struktūrām, Savienības delegācijām reģionā un Komisiju.
   5. pants
   Finansējums
   1.   ESĪP pilnvaru īstenošanas izdevumiem paredzētā finanšu atsauces summa laikposmam no 2013. gada 1. novembra līdz 2014. gada 31. oktobrim ir EUR 2 720 000.
   2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Izdevumus pārvalda saskaņā ar ESĪP un Komisijas noslēgtu līgumu. ESĪP sniedz Komisijai pārskatu par visiem izdevumiem.
   6. pants
   Komandas izveide un sastāvs
   1.   Saskaņā ar ESĪP pilnvarām un atbilstīgajiem pieejamiem finanšu līdzekļiem ESĪP ir atbildīgs par savas komandas izveidi. Komandā iekļauj personas, kam, kā pilnvarās paredzēts, ir īpašas zināšanas konkrētos politikas un drošības jautājumos. ESĪP operatīvi un regulāri informē Padomi un Komisiju par savas komandas sastāvu.
   2.   Dalībvalstis, Savienības iestādes un EĀDD var ierosināt darbinieku norīkošanu darbā pie ESĪP. Atalgojumu šādam norīkotam personālam attiecīgi maksā konkrētā dalībvalsts, Savienības iestāde vai EĀDD. Darbā pie ESĪP var nosūtīt arī ekspertus, ko dalībvalstis norīkojušas darbā Savienības iestādēs vai EĀDD. Starptautiskajiem personāla līgumdarbiniekiem ir jābūt kādas dalībvalsts valstspiederībai.
   3.   Viss norīkotais personāls turpina būt nosūtītājas dalībvalsts, nosūtītājas Savienības iestādes vai EĀDD administratīvā pakļautībā, un tas veic savus pienākumus un rīkojas ESĪP pilnvaru interesēs.
   4.   ESĪP darbinieki tiek izvietoti kopā ar attiecīgajām EĀDD nodaļām vai Savienības delegācijām, lai veicinātu viņu attiecīgo darbību saskanīgumu un konsekvenci.
   7. pants
   ESĪP un ESĪP personāla privilēģijas un imunitāte
   Par privilēģijām, imunitāti un citām garantijām, kas ESĪP un ESĪP personālam ir vajadzīgas misiju veikšanai un to sekmīgai norisei, attiecīgi vienojas ar uzņēmējām valstīm. Šajā nolūkā dalībvalstis un EĀDD sniedz visu vajadzīgo atbalstu.
   8. pants
   ES klasificētas informācijas drošība
   ESĪP un ESĪP komandas locekļi ievēro drošības principus un minimālos standartus, kas ir noteikti Padomes Lēmumā 2011/292/ES (4).
   9. pants
   Piekļuve informācijai un materiāltehniskais atbalsts
   1.   Dalībvalstis, Komisija, EĀDD un Padomes Ģenerālsekretariāts nodrošina, lai ESĪP varētu piekļūt visai attiecīgajai informācijai.
   2.   Savienības delegācijas reģionā un/vai dalībvalstis attiecīgos gadījumos nodrošina materiāltehnisko atbalstu reģionā.
   10. pants
   Drošība
   Saskaņā ar Savienības politiku par tāda personāla drošību, kas izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar ESĪP pilnvarām un drošības situāciju ģeogrāfiskajā teritorijā, par ko tas ir atbildīgs, veic visus praktiski iespējamos pasākumus visa ESĪP tiešā pakļautībā esošā personāla drošībai, jo īpaši:

               a)

               izstrādājot misijas drošības plānu, kurš pamatojas uz EĀDD norādījumiem, iekļaujot misijas fiziskos, organizatoriskos un procesuālos drošības pasākumus, ar kuru noteikta personāla droša pārvietošanās uz misijas teritoriju un misijas teritorijā, kā arī aprakstīta rīcība drošības negadījumos un izklāstīts misijas ārkārtas situāciju un evakuācijas plāns;

               b)

               nodrošinot, ka visam personālam, kas izvietots ārpus Savienības, ir augsta riska apdrošināšana atbilstīgi apstākļiem misijas teritorijā;

               c)

               nodrošinot, ka visi ESĪP komandas locekļi, ko izvieto ārpus Savienības, tostarp vietējie līgumdarbinieki, pirms vai tūlīt pēc ierašanās misijas teritorijā ir piedalījušies atbilstīgā drošības apmācībā, kuras pamatā ir riska izvērtējuma pakāpe, ko misijas teritorijai piešķīris EĀDD;

               d)

               nodrošinot, ka tiek īstenoti visi saskaņotie ieteikumi, kas sniegti pēc regulāra drošības izvērtējuma, un – saistībā ar progresa ziņojumu un pārskata ziņojumu par pilnvaru īstenošanu – rakstiski ziņojot Padomei, AP un Komisijai par šo ieteikumu īstenošanu un citiem drošības jautājumiem.

         11. pants
   Ziņošana
   1.   ESĪP regulāri sniedz mutiskus un rakstiskus ziņojumus AP un PDK. Vajadzības gadījumā ESĪP ziņojumus sniedz arī Padomes darba grupām. Rakstiskus ziņojumus regulāri izsūta, izmantojot COREU tīklu. Pēc AP vai PDK ieteikuma ESĪP var sniegt ziņojumus Ārlietu padomei. Saskaņā ar Līguma 36. pantu ESĪP var tikt iesaistīts Eiropas Parlamenta informēšanā.
   2.   ESĪP ziņo par to, kā vislabāk īstenot tādas Savienības iniciatīvas kā Savienības ieguldījumu reformās, un, saskaņojot ar Savienības delegācijām reģionā, ziņojumos ietver attiecīgo Savienības attīstības projektu politiskos aspektus.
   12. pants
   Koordinācija
   1.   ESĪP veicina Savienības darbību vienotību, konsekvenci un efektivitāti un palīdz nodrošināt, lai visi Savienības instrumenti un dalībvalstu rīcība būtu saskaņoti Savienības politikas mērķu sasniegšanai. ESĪP darbības ir saskaņotas ar Savienības delegāciju un Komisijas darbībām, kā arī darbībām, ko reģionā veic citi ESĪP, it īpaši ar tām, ko veic ESĪP ĀS, un ar ES īpašo sūtni Somālijā. ESĪP regulāri sniedz informatīvus ziņojumus dalībvalstu pārstāvniecībām un Savienības delegācijām reģionā.
   2.   Misijas norises vietā ESĪP uztur ciešu saikni un saziņu ar Savienības delegācijas vadītājiem un dalībvalstu pārstāvniecību vadītājiem. Viņi dara visu iespējamo, lai palīdzētu ESĪP īstenot pilnvaras. ESĪP ciešā saziņā ar attiecīgajām Savienības delegācijām sniedz politiskas norādes uz vietas EUNAVFOR Atalanta spēku komandierim, EUTM Somalia misijas komandierim, EUCAP Nestor vadītājam un EUAVSEC vadītājam Dienvidsudānā. ESĪP, ES operāciju komandieri un civilais operāciju komandieris vajadzības gadījumos savstarpēji apspriežas.
   3.   ESĪP cieši sadarbojas ar iesaistīto valstu iestādēm, ANO, ĀS, IGAD, ar citām valstu, reģionālām un starptautiskām ieinteresētajām personām, kā arī ar pilsonisko sabiedrību reģionā.
   13. pants
   Pārskatīšana
   Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP līdz 2014. gada aprīļa beigām Padomei, AP un Komisijai iesniedz progresa ziņojumu un pilnvaru termiņa beigās – visaptverošu pilnvaru īstenošanas pārskata ziņojumu.
   14. pants
   Stāšanās spēkā
   Šis lēmums stājas spēkā tā pieņemšanas dienā.

      Briselē, 2013. gada 24. oktobrī

            Padomes vārdā –

            priekšsēdētājs

         L. LINKEVIČIUS

      (1)  Padomes Lēmums 2011/819/KĀDP (2011. gada 8. decembris), ar ko ieceļ Eiropas Savienības īpašo pārstāvi Āfrikas ragā (OV L 327, 9.12.2011., 62. lpp.).

      (2)  Padomes Lēmums 2010/450/KĀDP (2010. gada 11. augusts), ar ko ieceļ Eiropas Savienības īpašo pārstāvi Sudānā (OV L 211, 12.8.2010., 42. lpp.).

      (3)  Padomes Lēmums 2011/168/KĀDP (2011. gada 21. marts) par Starptautisko Krimināltiesu un par Kopējās nostājas 2003/444/KĀDP atcelšanu (OV L 76, 22.3.2011., 56. lpp.).

      (4)  Padomes Lēmums 2011/292/ES (2011. gada 31. marts) par drošības noteikumiem ES klasificētas informācijas aizsardzībai (OV L 141, 27.5.2011., 17. lpp.).


title: 2014/229/ES: Padomes Lēmums ( 2009. gada 27. oktobris ) par to, lai parakstītu Pamatnolīgumu par visaptverošu partnerību un sadarbību starp Eiropas Kopienu un tās dalībvalstīm, no vienas puses, un Indonēzijas Republiku, no otras puses

text:
               26.4.2014

               LV

               Eiropas Savienības Oficiālais Vēstnesis

               L 125/16

         PADOMES LĒMUMS
   (2009. gada 27. oktobris)
   par to, lai parakstītu Pamatnolīgumu par visaptverošu partnerību un sadarbību starp Eiropas Kopienu un tās dalībvalstīm, no vienas puses, un Indonēzijas Republiku, no otras puses

      (2014/229/ES)

   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 133. un 181. pantu saistībā ar 300. panta 2. punktu,
   ņemot vērā Komisijas priekšlikumu,
   tā kā:

               (1)

               Padome 2004. gada 25. novembrī pilnvaroja Komisiju risināt sarunas par partnerības un sadarbības pamatnolīgumu ar Indonēzijas Republiku, turpmāk “nolīgums”.

               (2)

               Nolīgums būtu jāparaksta, ņemot vērā tā iespējamo noslēgšanu vēlāk,

         IR NOLĒMUSI ŠĀDI.
   1. pants
   Ar šo Kopienas vārdā tiek apstiprināta Pamatnolīguma parakstīšana par visaptverošu partnerību un sadarbību starp Eiropas Kopienu un tās dalībvalstīm, no vienas puses, un Indonēzijas Republiku, no otras puses, ņemot vērā Padomes lēmumu par tā noslēgšanu.
   Nolīguma teksts pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt nolīgumu Kopienas vārdā.

      Luksemburgā, 2009. gada 27. oktobrī

            Padomes vārdā –

            priekšsēdētājs

         C. BILDT


title: 2014/115/ES: Padomes Lēmums ( 2013. gada 2. decembris ) par to, lai noslēgtu Protokolu, ar ko groza Nolīgumu par publisko iepirkumu

text:
               7.3.2014

               LV

               Eiropas Savienības Oficiālais Vēstnesis

               L 68/1

      PADOMES LĒMUMS

   (2013. gada 2. decembris)
   par to, lai noslēgtu Protokolu, ar ko groza Nolīgumu par publisko iepirkumu
   (2014/115/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 6. punkta a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Sarunas par PTO nolīguma par publisko iepirkumu (1994. gada nolīgums) pārskatīšanu sākās 1999. gada janvārī saskaņā ar 1994. gada nolīguma XXIV panta 7. punkta b) un c) apakšpunktu.

               (2)

               Sarunas vadīja Komisija, apspriežoties ar īpašu komiteju, kas izveidota ar Līguma par Eiropas Savienības darbību (LESD) 207. panta 3. punktu.

               (3)

               1994. gada nolīguma Puses 2011. gada 15. decembrī panāca politisku vienošanos ministru līmenī par sarunu rezultātiem. Minētā politiskā vienošanās tika apstiprināta, Nolīguma komitejai 2012. gada 30. martā pieņemot lēmumu par sarunu rezultātiem. Ar minēto lēmumu, kas ietver Protokolu, ar ko groza Nolīgumu par publisko iepirkumu (“protokols”), 1994. gada nolīguma Puses apstiprināja protokola teksta autentiskumu un nodeva to pieņemšanai.

               (4)

               Protokols būtu jāapstiprina Savienības vārdā,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā tiek apstiprināts Protokols, ar ko groza Nolīgumu par publisko iepirkumu.
   Protokola teksts ir pievienots šim lēmumam.
   2. pants
   Padomes priekšsēdētājs ieceļ personu vai personas, kuras Savienības vārdā ir tiesīgas deponēt protokola 3. punktā paredzēto apstiprināšanas instrumentu atbilstoši 1994. gada nolīguma XXIV panta 9. punktam, lai paustu Savienības piekrišanu ievērot protokola saistības (1).
   3. pants
   Šo protokolu neinterpretē kā tādu, kas piešķir tiesības vai uzliek saistības, uz kurām var tieši atsaukties Savienības vai dalībvalstu tiesās.
   4. pants
   Šis lēmums stājas spēkā tā pieņemšanas dienā.

      Briselē, 2013. gada 2. decembrī

            Padomes vārdā –

            priekšsēdētājs

         E. GUSTAS

      (1)  Protokola spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: Eiropas Parlamenta Lēmums (ES) 2016/1521 (2016. gada 28. aprīlis) par Eiropas Zivsaimniecības kontroles aģentūras 2014. finanšu gada pārskatu apstiprināšanu

text:
               14.9.2016

               LV

               Eiropas Savienības Oficiālais Vēstnesis

               L 246/250

         EIROPAS PARLAMENTA LĒMUMS (ES) 2016/1521
   (2016. gada 28. aprīlis)
   par Eiropas Zivsaimniecības kontroles aģentūras 2014. finanšu gada pārskatu apstiprināšanu
   EIROPAS PARLAMENTS,

               —

               ņemot vērā Eiropas Zivsaimniecības kontroles aģentūras 2014. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Zivsaimniecības kontroles aģentūras 2014. finanšu gada pārskatiem ar Aģentūras atbildi (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2014. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2016. gada 12. februāra ieteikumu par apstiprinājumu, ko sniedz Aģentūrai par 2014. finanšu gada budžeta izpildi (05584/2016 – C8-0081/2016),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 2005. gada 26. aprīļa Regulu (EK) Nr. 768/2005, ar ko izveido Kopienas Zivsaimniecības kontroles aģentūru un groza Regulu (EEK) Nr. 2847/93, ar kuru izveido kontroles sistēmu, kas piemērojama kopējai zivsaimniecības politikai (4), un jo īpaši tās 36. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas ziņojumu un Zivsaimniecības komitejas atzinumu (A8-0104/2016),

               1.

               konstatē, ka Eiropas Zivsaimniecības kontroles aģentūras galīgie gada pārskati ir tādi, kā norādīts Revīzijas palātas ziņojuma pielikumā;

               2.

               apstiprina Eiropas Zivsaimniecības kontroles aģentūras 2014. finanšu gada pārskatus;

               3.

               uzdod priekšsēdētājam šo lēmumu nosūtīt Eiropas Zivsaimniecības kontroles aģentūras izpilddirektoram, Padomei, Komisijai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 409, 9.12.2015., 151. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 128, 21.5.2005., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: Padomes Lēmums (ES, Euratom) 2016/641 (2016. gada 21. aprīlis), ar ko ieceļ Eiropas Ekonomikas un sociālo lietu komitejas locekli, ko izvirzījusi Vācijas Federatīvā Republika

text:
               23.4.2016

               LV

               Eiropas Savienības Oficiālais Vēstnesis

               L 108/33

         PADOMES LĒMUMS (ES, Euratom) 2016/641
   (2016. gada 21. aprīlis),
   ar ko ieceļ Eiropas Ekonomikas un sociālo lietu komitejas locekli, ko izvirzījusi Vācijas Federatīvā Republika
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 302. pantu,
   ņemot vērā Eiropas Atomenerģijas kopienas dibināšanas līgumu un jo īpaši tā 106.a pantu,
   ņemot vērā Vācijas valdības priekšlikumu,
   ņemot vērā Eiropas Komisijas atzinumu,
   tā kā:

               (1)

               Padome 2015. gada 18. septembrī un 2015. gada 1. oktobrī pieņēma Lēmumus (ES, Euratom) 2015/1600 (1) un (ES, Euratom) 2015/1790 (2), ar ko laikposmam no 2015. gada 21. septembra līdz 2020. gada 20. septembrim ieceļ Eiropas Ekonomikas un sociālo lietu komitejas locekļus.

               (2)

               Pēc Egbert BIERMANN kunga amata pilnvaru termiņa beigām ir atbrīvojusies Eiropas Ekonomikas un sociālo lietu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 20. septembrim, Herr Dr. Norbert KLUGE, Leiter der Abteilung Mitbestimmungsförderung der Hans-Böckler -Stiftung, tiek iecelts par Eiropas Ekonomikas un sociālo lietu komitejas locekli.
   2. pants
   Šis lēmums stājas spēkā tā pieņemšanas dienā.

      Luksemburgā, 2016. gada 21. aprīlī

            Padomes vārdā –

            priekšsēdētājs

         G.A. VAN DER STEUR

      (1)  Padomes Lēmums (ES, Euratom) 2015/1600 (2015. gada 18. septembris), ar ko laikposmam no 2015. gada 21. septembra līdz 2020. gada 20. septembrim ieceļ Eiropas Ekonomikas un sociālo lietu komitejas locekļus (OV L 248, 24.9.2015., 53. lpp.).

      (2)  Padomes Lēmums (ES, Euratom) 2015/1790 (2015. gada 1. oktobris), ar ko laikposmam no 2015. gada 21. septembra līdz 2020. gada 20. septembrim ieceļ Eiropas Ekonomikas un sociālo lietu komitejas locekļus (OV L 260, 7.10.2015., 23. lpp.).


title: Padomes Lēmums 2011/819/KĀDP ( 2011. gada 8. decembris ), ar ko ieceļ Eiropas Savienības īpašo pārstāvi Āfrikas ragā

text:
               9.12.2011

               LV

               Eiropas Savienības Oficiālais Vēstnesis

               L 327/62

         PADOMES LĒMUMS 2011/819/KĀDP
   (2011. gada 8. decembris),
   ar ko ieceļ Eiropas Savienības īpašo pārstāvi Āfrikas ragā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 31. panta 2. punktu un 33. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Savienībai ir reģiona mērogā jāreaģē uz sarežģītajām un savstarpēji saistītajām problēmām Āfrikas raga reģionā.

               (2)

               Alexander RONDOS kungs būtu jāieceļ par Eiropas Savienības īpašo pārstāvi (ESĪP) Āfrikas ragā laikposmam no 2012. gada 1. janvāra līdz 2012. gada 30. jūnijam.

               (3)

               ESĪP īstenos savas pilnvaras situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Eiropas Savienības īpašais pārstāvis
   Ar šo Alexander RONDOS kungs tiek iecelts par Eiropas Savienības īpašo pārstāvi (ESĪP) Āfrikas ragā laikposmam no 2012. gada 1. janvāra līdz 2012. gada 30. jūnijam. ESĪP pilnvaras var tikt pagarinātas vai izbeigtas ātrāk, ja Padome pēc Savienības Augstā pārstāvja ārlietās un drošības politikas jautājumos (AP) priekšlikuma pieņem šādu lēmumu.
   ESĪP pilnvaru nolūkā Āfrikas rags tiek definēts kā reģions, kurā ietilpst Džibutijas Republika, Eritrejas Valsts, Etiopijas Federatīvā Demokrātiskā Republika, Kenijas Republika, Somālija, Sudānas Republika, Dienvidsudānas Republika un Ugandas Republika. Attiecībā uz aspektiem, kuriem ir plašākas sekas reģionā, tostarp attiecībā uz pirātismu, ESĪP attiecīgajā gadījumā sadarbojas arī ar valstīm un reģionālām vienībām ārpus Āfrikas raga reģiona.
   Ņemot vērā to, ka savstarpēji saistītajām problēmām, ar kurām saskaras reģions, ir vajadzīga reģionāla pieeja, ESĪP Āfrikas ragā darbojas, pastāvīgi apspriežoties ar ESĪP Sudānā un Dienvidsudānā, kuri arī turpmāk saglabā galveno atbildību attiecībā uz minētajām divām valstīm.
   2. pants
   Politikas mērķi
   1.   ESĪP pilnvaru pamatā ir Eiropas Savienības (“ES” vai “Savienība”) politikas mērķi attiecībā uz Āfrikas ragu, lai aktīvi piedalītos reģiona un starptautiskajos centienos reģionā panākt ilgstošu mieru, drošību un attīstību. ESĪP turklāt cenšas uzlabot Āfrikas ragā noritošās ES daudzpusīgās darbības kvalitāti, intensitāti un ietekmi.
   2.   Sākotnēja prioritāte tiek noteikta Somālijai un konflikta reģionālajām dimensijām, kā arī pirātismam, kas sakņojas Somālijas nestabilitātē.
   3.   Attiecībā uz Somāliju ES politikas mērķi ir – ar saskaņotu un efektīvu visu savu instrumentu izmantošanu panākt Somālijas un tās tautas atgriešanos pie miera un labklājības. Šajā nolūkā ES atbalsta Apvienoto Nāciju Organizācijas (ANO) nozīmi ticama un iekļaujoša Somālijas vadīta politiskā procesa veicināšanā un kopā ar reģionāliem un starptautiskiem partneriem turpinās aktīvi palīdzēt īstenot Džibutijas miera nolīgumu un tā režīmu pēc pārejas perioda.
   4.   Attiecībā uz pirātismu ESĪP uzdevums ir veicināt saskanīgas, efektīvas un līdzsvarotas ES pieejas Somālijas izcelsmes pirātismam izstrādi un īstenošanu, kura ietvertu visus ES darbības aspektus, jo īpaši politikas, drošības un attīstības jomās, un attiecībā uz pirātisma jautājumiem kļūt par galveno ES pārstāvi sarunās ar starptautisko kopienu, tostarp ar austrumu un dienvidu Āfrikas un Indijas okeāna (ADĀ/IO) reģionu.
   3. pants
   Pilnvaras
   1.   Lai sasniegtu ES politikas mērķus attiecībā uz Āfrikas ragu, ESĪP ir pilnvarots:

               a)

               sadarboties ar visām attiecīgajām ieinteresētajām personām reģionā, valstu valdībās, pastāvošajās reģionālajās iestādēs, starptautiskās un reģionālās organizācijās, pilsoniskajā sabiedrībā un diasporā, lai tuvinātu ES mērķu sasniegšanu, un palīdzēt reģionā panākt labāku Savienības nozīmes izpratni;

               b)

               pārstāvēt Savienību attiecīgajos starptautiskajos forumos un nodrošināt, lai ES atbalsts krīzes pārvarēšanā un novēršanā būtu pamanāms;

               c)

               sekmēt un atbalstīt efektīvu politisku sadarbību un ekonomisku integrāciju reģionā, izmantojot ES partnerattiecības ar Āfrikas Savienību (ĀS) un apakšreģionālām organizācijām;

               d)

               palīdzēt īstenot ES politiku attiecībā uz Āfrikas ragu, cieši sadarbojoties ar Eiropas Ārējās darbības dienestu (EĀDD), Savienības delegācijām reģionā un Komisiju;

               e)

               attiecībā uz Somāliju un ciešā sadarbībā ar attiecīgiem reģionāliem un starptautiskiem partneriem aktīvi iesaistīties darbībās un iniciatīvās, kuru mērķis ir panākt, lai tiktu īstenots Džibutijas miera nolīgums un tajā paredzētais režīms pēc pārejas perioda, un ar kurām tiek atbalstīta iestāžu veidošana, tiesiskums un spējīgu pārvaldības struktūru izveide visos līmeņos, tiek uzlabota drošība, tiek veicināts taisnīgums, valsts izlīgums un cilvēktiesību ievērošana; ar kurām tiek uzlabota humānās palīdzības piekļuve Somālijas dienvidu un centrālajai daļai, izmantojot piemērotus aizstāvības pasākumus attiecībā uz starptautisko humanitāro tiesību ievērošanu un saglabājot atbilstību humanitārajiem principiem – humānismam, neitralitātei, objektivitātei un neatkarībai;

               f)

               turpināt ciešu un aktīvu sadarbību ar Apvienoto Nāciju Organizācijas ģenerālsekretāra (ANO ģenerālsekretāra) īpašo pārstāvi Somālijā, piedalīties Starptautiskās Somālijas jautājumu kontaktgrupas un citu attiecīgu forumu darbā un veicināt saskaņotu un saskanīgu starptautisko pieeju Somālijai, tostarp izmantojot Eiropas Savienības militāro misiju, lai palīdzētu Somālijas drošības spēku apmācībā (EUTM Somalia), operāciju EUNAVFOR Atalanta un ES turpmāku atbalstu Āfrikas Savienības misijai Somālijā (AMISOM), un to darīt ciešā sadarbībā ar dalībvalstīm;

               g)

               vērīgi sekot Somālijas krīzes reģionālajai dimensijai, tostarp terorismam, ieroču kontrabandai, bēgļu un migrācijas plūsmām, kā arī drošībai uz jūras, pirātismam un ar to saistītām finanšu plūsmām;

               h)

               attiecībā uz pirātismu pārraudzīt visas ES darbības EĀDD, Komisijā un dalībvalstīs un uzturēt regulāru augsta līmeņa politisku saziņu ar reģiona valstīm, kuras ir skāris Somālijas izcelsmes pirātisms, ar reģionālām organizācijām, ar ANO Somālijas piekrastes pirātisma jautājumu kontaktgrupu, ar ANO un citiem galvenajiem dalībniekiem, lai nodrošinātu saskanīgu un visaptverošu pieeju pirātismam un lai nodrošinātu ES izšķirošu nozīmi starptautiskajos centienos apkarot pirātismu. Tas aptver ES aktīvu atbalstu reģiona jūras spēku izveidei un pirātu tiesāšanai, kā arī nodrošinājumu tam, ka pirātisma pamatcēloņiem Somālijā tiek meklēts pienācīgs risinājums. Tas aptver arī turpmāku atbalstu ADĀ/IO reģionam tā pirātisma apkarošanas stratēģijas un rīcības plāna īstenošanā, kā arī Džibuti rīcības kodeksa īstenošanā;

               i)

               sekot politiskajām norisēm reģionā un sniegt ieguldījumu ES politikas izstrādē attiecībā uz reģionu, tostarp attiecībā uz Etiopijas un Eritrejas robežjautājumu un Alžīras nolīguma īstenošanu, uz Nīlas baseina iniciatīvu un citām reģiona bažām, kas ietekmē tā drošību, stabilitāti, labklājību, tostarp attiecībā uz problēmu, kā nodrošināt atbildīgas valdības vai kā rīkoties vardarbības uzliesmojumu vai politiska sabrukuma gadījumā;

               j)

               vērīgi sekot pārrobežu problēmām, kas skar Āfrikas ragu, tostarp visām humanitāro krīžu izraisītām sekām politikas un drošības jomā;

               k)

               sekmēt to, lai Āfrikas ragā tiktu īstenota ES cilvēktiesību politika, tostarp ES Cilvēktiesību pamatnostādnes, jo īpaši ES Pamatnostādnes par bērniem un bruņotiem konfliktiem, kā arī par vardarbību pret sievietēm un meitenēm un par visu veidu pret viņām vērstas diskriminācijas apkarošanu, un ES politika attiecībā uz sievietēm, mieru un drošību, tostarp novērojot un ziņojot par norisēm, kā arī izstrādājot ieteikumus šajā sakarā.

         2.   Īstenojot savas pilnvaras, ESĪP inter alia:

               a)

               konsultē un ziņo par ES nostāju noteikšanu starptautiskos forumos, lai aktīvi veicinātu ES visaptverošo politisko pieeju Āfrikas ragam;

               b)

               pārrauga visas Savienības darbības un cieši sadarbojas ar visām attiecīgajām Savienības delegācijām.

         4. pants
   Pilnvaru īstenošana
   1.   ESĪP AP pakļautībā atbild par pilnvaru īstenošanu.
   2.   Politikas un drošības komiteja (PDK) uztur privileģētus sakarus ar ESĪP un ir galvenais ESĪP kontaktpunkts saziņai ar Padomi. PDK saskaņā ar pilnvarām, neskarot AP pilnvaras, sniedz ESĪP stratēģiskas norādes un politisku virzību.
   3.   ESĪP strādā ciešā sadarbībā ar EĀDD.
   5. pants
   Finansējums
   1.   ESĪP pilnvaru īstenošanas izdevumiem paredzētā finanšu atsauces summa laikposmam no 2012. gada 1. janvāra līdz 2012. gada 30. jūnijam ir EUR 670 000.
   2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Izdevumus pārvalda saskaņā ar ESĪP un Komisijas noslēgtu līgumu. ESĪP sniedz Komisijai pārskatu par visiem izdevumiem.
   6. pants
   Komandas izveide un sastāvs
   1.   ESĪP saskaņā ar savām pilnvarām un atbilstīgajiem piešķirtajiem finanšu līdzekļiem ir atbildīgs par komandas izveidi. Komandā iekļauj personas, kam, kā pilnvarās paredzēts, ir īpašas zināšanas konkrētos politikas un drošības jautājumos. ESĪP operatīvi informē Padomi un Komisiju par komandas sastāvu.
   2.   Dalībvalstis, Savienības iestādes un EĀDD var ierosināt darbinieku norīkošanu darbā pie ESĪP. Atalgojumu personālam, ko kāda dalībvalsts vai Savienības iestāde, vai EĀDD norīko darbā pie ESĪP, maksā attiecīgā dalībvalsts, Savienības iestāde vai EĀDD. Darbā pie ESĪP var nosūtīt arī ekspertus, ko dalībvalstis norīkojušas darbā Savienības iestādēs vai EĀDD. Starptautiskajiem personāla līgumdarbiniekiem ir kādas dalībvalsts valstspiederība.
   3.   Viss norīkotais personāls turpina būt nosūtītājas dalībvalsts vai Savienības iestādes, vai EĀDD administratīvā pakļautībā, un tas veic savus pienākumus un rīkojas ESĪP pilnvaru interesēs.
   7. pants
   ESĪP un ESĪP personāla privilēģijas un imunitāte
   Par privilēģijām, imunitāti un citām garantijām, kas ESĪP un ESĪP personālam ir vajadzīgas misijas veikšanai un tās sekmīgai norisei, attiecīgi vienojas ar uzņēmēju valsti/valstīm. Šajā nolūkā dalībvalstis un Komisija sniedz visu vajadzīgo atbalstu.
   8. pants
   ES klasificētas informācijas drošība
   ESĪP un ESĪP komandas personāls ievēro drošības principus un minimuma standartus, kas noteikti ar Padomes Lēmumu 2011/292/ES (2011. gada 31. marts) par drošības noteikumiem ES klasificētas informācijas aizsardzībai (1).
   9. pants
   Piekļuve informācijai un materiāltehniskais atbalsts
   1.   Dalībvalstis, Komisija, EĀDD un Padomes Ģenerālsekretariāts nodrošina, lai ESĪP varētu piekļūt visai attiecīgajai informācijai.
   2.   Savienības delegācijas un/vai dalībvalstis attiecīgos gadījumos nodrošina materiāltehnisko atbalstu reģionā.
   10. pants
   Drošība
   Saskaņā ar ES politiku par tāda personāla drošību, kas izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar savām pilnvarām un drošības situāciju ģeogrāfiskajā teritorijā, par ko viņš ir atbildīgs, veic visus praktiski iespējamos pasākumus visa viņa tiešā pakļautībā esošā personāla drošībai, jo īpaši:

               a)

               izveidojot misijai paredzētu drošības plānu, kurā ietverti misijai paredzēti fiziski, organizatoriski un procesuāli drošības pasākumi, regulējot personāla drošu pārvietošanos uz misijas teritoriju un minētajā teritorijā, kā arī rīcību drošības negadījumos un nosakot misijas ārkārtas rīcības plānu un evakuācijas plānu;

               b)

               nodrošinot, ka visam ārpus Savienības izvietotajam personālam ir augsta riska apdrošināšana atbilstīgi apstākļiem misijas teritorijā;

               c)

               nodrošinot, lai visi ESĪP komandas locekļi, ko izvieto ārpus Savienības, tostarp uz vietas nolīgtie darbinieki, pirms vai pēc ierašanās misijas teritorijā būtu piedalījušies atbilstīgā drošības apmācībā, kuras pamatā ir riska izvērtējuma pakāpe, kas piešķirta misijas teritorijai;

               d)

               nodrošinot, ka tiek īstenoti visi saskaņotie ieteikumi, kas sniegti pēc regulāra drošības izvērtējuma, un – saistībā ar starpposma ziņojumiem un pārskata ziņojumu par pilnvaru īstenošanu – rakstiski ziņojot Padomei, AP un Komisijai par šo ieteikumu īstenošanu un citiem drošības jautājumiem.

         11. pants
   Ziņošana
   1.   ESĪP regulāri sniedz mutiskus un rakstiskus ziņojumus AP un PDK. Vajadzības gadījumā ESĪP ziņojumus sniedz arī Padomes darba grupām. Rakstiskus ziņojumus regulāri izsūta, izmantojot COREU tīklu. Pēc AP un PDK ieteikuma ESĪP var sniegt ziņojumus arī Ārlietu padomei.
   2.   ESĪP ziņo par to, kā vislabāk īstenot tādas Savienības iniciatīvas kā Savienības ieguldījumu reformās, un, saskaņojot ar Savienības delegācijām reģionā, ziņojumos ietver attiecīgo Savienības attīstības projektu politiskos aspektus.
   12. pants
   Koordinācija
   1.   ESĪP veicina Savienības politikas vispārēju koordināciju un palīdz Savienības delegācijām nodrošināt to, lai visi Savienības instrumenti attiecīgajā jomā tiktu saskaņoti izmantoti ES politisko mērķu sasniegšanai. ESĪP darbības ir saskaņotas ar Savienības delegāciju un Komisijas darbībām, kā arī darbībām, ko reģionā veic citi ESĪP, it īpaši ar tām, ko veic ESĪP Sudānā un Dienvidsudānā un ESĪP ĀS. ESĪP regulāri sniedz ziņojumus dalībvalstu pārstāvniecībām un Savienības delegācijām reģionā.
   2.   Misijas norises vietā ESĪP uztur ciešu saikni ar Savienības delegāciju vadītājiem un dalībvalstu pārstāvniecību vadītājiem. Viņi dara visu iespējamo, lai palīdzētu ESĪP īstenot pilnvaras. ESĪP ciešā saziņā ar attiecīgajām Savienības delegācijām sniedz politiskas vadlīnijas uz vietas EUNAVFOR Atalanta spēku komandierim un EUTM Somalia misijas komandierim. ESĪP un ES operāciju komandieris vajadzības gadījumos savstarpēji apspriežas.
   3.   ESĪP cieši sadarbojas ar iesaistīto valstu iestādēm, ANO, ĀS, Starpvaldību iestādi attīstības jautājumos (IGAD), ar citām valstu, reģionālām un starptautiskām ieinteresētajām personām, kā arī ar pilsonisko sabiedrību reģionā.
   13. pants
   Pārskats
   Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP pilnvaru termiņa beigās iesniedz Padomei, AP un Komisijai visaptverošu pilnvaru īstenošanas pārskata ziņojumu.
   14. pants
   Stāšanās spēkā
   Šis lēmums stājas spēkā tā pieņemšanas dienā.

      Briselē, 2011. gada 8. decembrī

            Padomes vārdā –

            priekšsēdētājs

         M. DOWGIELEWICZ

      (1)  OV L 141, 27.5.2011., 17. lpp.


title: 2007/233/EK: Komisijas Lēmums ( 2007. gada 12. aprīlis ) par privātā sektora pārstāvju iecelšanu Kopējā iekšējo cenu noteikšanas foruma iekšējo cenu noteikšanas ekspertu grupā

text:
               17.4.2007

               LV

               Eiropas Savienības Oficiālais Vēstnesis

               L 100/25

      KOMISIJAS LĒMUMS

   (2007. gada 12. aprīlis)
   par privātā sektora pārstāvju iecelšanu Kopējā iekšējo cenu noteikšanas foruma iekšējo cenu noteikšanas ekspertu grupā
   (2007/233/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Komisijas 2006. gada 22. decembra Lēmumu 2007/75/EK, ar ko izveido iekšējo cenu noteikšanas ekspertu grupu (1), kura informē Komisiju par iekšējo cenu noteikšanas nodokļu jautājumiem, un jo īpaši tā 4. pantu,
   ņemot vērā Nodokļu politikas un muitas savienības ģenerāldirektorāta tīmekļa vietnē 2006. gada 22. decembrī publicēto uzaicinājumu pieteikties uz uzņēmēju pārstāvju un priekšsēdētāja vietām Kopējā iekšējo cenu noteikšanas forumā,
   tā kā:

               (1)

               Saskaņā ar Lēmuma 2007/75/EK 4. pantu Komisija ieceļ priekšsēdētāju un lielākais piecpadsmit speciālistus no privātā sektora, kam ir pieredze un kas ir kompetenti iekšējo cenu noteikšanas jautājumos.

               (2)

               Saskaņā ar uzaicinājuma iesniegt pieteikumus 15. punktu tām personām, kuras ieceļ pārstāvēt uzņēmējus Kopējā iekšējo cenu noteikšanas forumā, jābūt autoritatīvām personām iekšējo cenu noteikšanas jomā, kuras izvēlējusies Eiropas Komisija ar ES Padomes prezidentvalsts un UNICE Fiskālo jautājumu komitejas palīdzību no atbilstīgi kvalificētiem kandidātiem, kas darbojas rūpniecībā, pakalpojumu nozarē, uzņēmēju aprindās vai jomās, kuras ir saistītas ar iekšējo cenu noteikšanu.

               (3)

               Pēc uzaicinājuma iesniegt pieteikumus saņēma 44 pieteikumus,

         IR NOLĒMUSI ŠĀDI.
   1. pants
   Ar šo Komisija uz diviem gadiem ieceļ 15 privātā sektora pārstāvjus un priekšsēdētāju, kuru vārdi ir minēti pielikumā, par Kopējā iekšējo cenu noteikšanas foruma ekspertu grupas dalībniekiem.
   2. pants
   Šis lēmums stājas spēkā 2007. gada 1. martā.

      Briselē, 2007. gada 12. aprīlī

            Komisijas vārdā —

            Komisijas loceklis

         László KOVÁCS

      (1)  OV L 32, 6.2.2007., 189. lpp.

      PIELIKUMS
      Ieceltais priekšsēdētājs

         Bruno GIBERT

      Ieceltie privātā sektora pārstāvji

                     Dirk VAN STAPPEN

                     Isabel VERLINDEN

                     Svetla MARINOVA

                     Werner STUFFER

                     Heinz-Klaus KROPPEN

                     Kennet PETTERSSON

                     Sabine WAHL

                     Guglielmo MAISTO

                     Guy KERSCH

                     Theo KEIJZER

                     Monique VAN HERKSEN

                     Håkan ANDREASSON

                     Eduardo GRACIA

                     Michael SUFRIN

                     Nicholas DEE


title: 2014/231/ES: Padomes Lēmums ( 2014. gada 14. aprīlis ) par to, lai noslēgtu Pamatnolīgumu par visaptverošu partnerību un sadarbību starp Eiropas Kopienu un tās dalībvalstīm, no vienas puses, un Indonēzijas Republiku, no otras puses, attiecībā uz jautājumiem, kas saistīti ar atpakaļuzņemšanu

text:
               26.4.2014

               LV

               Eiropas Savienības Oficiālais Vēstnesis

               L 125/46

         PADOMES LĒMUMS
   (2014. gada 14. aprīlis)
   par to, lai noslēgtu Pamatnolīgumu par visaptverošu partnerību un sadarbību starp Eiropas Kopienu un tās dalībvalstīm, no vienas puses, un Indonēzijas Republiku, no otras puses, attiecībā uz jautājumiem, kas saistīti ar atpakaļuzņemšanu

      (2014/231/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 79. panta 3. punktu saistībā ar 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Saskaņā ar Padomes Lēmumu 2014/229/ES (2) Pamatnolīgums par visaptverošu partnerību un sadarbību starp Eiropas Kopienu un tās dalībvalstīm, no vienas puses, un Indonēzijas Republiku, no otras puses (“nolīgums”), tika parakstīts 2009. gada 9. novembrī, ņemot vērā tā noslēgšanu vēlāk.

               (2)

               Saskaņā ar 1. un 2. pantu Protokolā (Nr. 21) par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, minētās dalībvalstis nepiedalās šā lēmuma pieņemšanā, un tām šis lēmums nav saistošs un nav jāpiemēro.

               (3)

               Saskaņā ar 1. un 2. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un tai šis lēmums nav saistošs un nav jāpiemēro.

               (4)

               Uz tiem nolīguma noteikumiem, kas nav 34. panta 3. punktā minētie noteikumi saistībā ar atpakaļuzņemšanu, attieksies atsevišķs lēmums (3), kurš jāpieņem līdztekus šim lēmumam.

               (5)

               Nolīgums būtu jāapstiprina Savienības vārdā,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā tiek apstiprināts Pamatnolīgums par visaptverošu partnerību un sadarbību starp Eiropas Kopienu un tās dalībvalstīm, no vienas puses, un Indonēzijas Republiku, no otras puses (4), attiecībā uz tā 34. panta 3. punktu.
   2. pants
   Savienības Augstais pārstāvis ārlietās un drošības politikas jautājumos vada nolīguma 41. pantā paredzēto Apvienoto komiteju. Savienība vai, attiecīgā gadījumā, Savienība un dalībvalstis Apvienotajā komitejā tiek pārstāvētas atkarībā no izskatāmā jautājuma.
   3. pants
   Padomes priekšsēdētājs Savienības vārdā sniedz nolīguma 48. panta 1. punktā paredzēto paziņojumu.
   4. pants
   Šis lēmums stājas spēkā tā pieņemšanas dienā.

      Luksemburgā, 2014. gada 14. aprīlī

            Padomes vārdā –

            priekšsēdētāja

         C. ASHTON

      (1)  Piekrišana sniegta 2014. gada 26. februārī (Oficiālajā Vēstnesī vēl nav publicēta).

      (2)  Padomes Lēmums 2014/229/ES (2009. gada 27. oktobris) par to, lai parakstītu Pamatnolīgumu par visaptverošu partnerību un sadarbību starp Eiropas Kopienu un tās dalībvalstīm, no vienas puses, un Indonēzijas Republiku, no otras puses (skatīt šā Oficiālā Vēstneša 16. lpp.).

      (3)  Padomes Lēmums 2014/230/ES (2014. gada 14. aprīlis) par to, lai noslēgtu Pamatnolīgumu par visaptverošu partnerību un sadarbību starp Eiropas Kopienu un tās dalībvalstīm, no vienas puses, un Indonēzijas Republiku, no otras puses, izņemot jautājumus, kas saistīti ar atpakaļuzņemšanu (skatīt šā Oficiālā Vēstneša 44. lpp.).

      (4)  Nolīguma teksts ir publicēts OV L 125, 26.4.2014., 17. lpp., kopā ar lēmumu par parakstīšanu.


title: 2014/705/ES: Padomes Lēmums ( 2014. gada 8. oktobris ), ar ko ieceļ Eiropas Ekonomikas un sociālo lietu komitejas locekli no Apvienotās Karalistes

text:
               11.10.2014

               LV

               Eiropas Savienības Oficiālais Vēstnesis

               L 295/57

         PADOMES LĒMUMS
   (2014. gada 8. oktobris),
   ar ko ieceļ Eiropas Ekonomikas un sociālo lietu komitejas locekli no Apvienotās Karalistes

      (2014/705/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 302. pantu,
   ņemot vērā Apvienotās Karalistes valdības priekšlikumu,
   ņemot vērā Eiropas Komisijas atzinumu,
   tā kā:

               (1)

               Padome 2010. gada 13. septembrī pieņēma Lēmumu 2010/570/ES, Euratom, ar ko laikposmam no 2010. gada 21. septembra līdz 2015. gada 20. septembrim ieceļ Eiropas Ekonomikas un sociālo lietu komitejas locekļus (1).

               (2)

               Pēc Bryan CASSIDY kunga amata pilnvaru termiņa beigām ir atbrīvojusies viena Eiropas Ekonomikas un sociālo lietu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 20. septembrim, David YEANDLE OBE kungs tiek iecelts par Eiropas Ekonomikas un sociālo lietu komitejas locekli.
   2. pants
   Šis lēmums stājas spēkā tā pieņemšanas dienā.

      Luksemburgā, 2014. gada 8. oktobrī

            Padomes vārdā –

            priekšsēdētājs

         …

      (1)  OV L 251, 25.9.2010., 8. lpp.


title: 2008/683/EK: Lēmums Nr. 208 ( 2008. gada 11. marts) par vienotas sistēmas izveidi attiecībā uz datu apkopošanu par pensiju pieprasījumu izskatīšanu (Dokuments attiecas uz EEZ)

text:
               21.8.2008

               LV

               Eiropas Savienības Oficiālais Vēstnesis

               L 223/25

         EIROPAS KOPIENU MIGRĒJOŠO DARBA ŅĒMĒJU SOCIĀLĀ NODROŠINĀJUMA ADMINISTRATĪVĀ KOMISIJA

      LĒMUMS Nr. 208
   (2008. gada 11. marts)
   par vienotas sistēmas izveidi attiecībā uz datu apkopošanu par pensiju pieprasījumu izskatīšanu
   (Dokuments attiecas uz EEZ)
   (2008/683/EK)
   MIGRĒJOŠO DARBA ŅĒMĒJU SOCIĀLĀ DROŠĪBAS ADMINISTRATĪVĀ KOMISIJA,
   ņemot vērā Padomes Regulas (EEK) Nr. 1408/71 (1) 81. panta d) apakšpunktu, kurā paredzēts, ka Administratīvā komisija veicina un attīstīta sadarbību starp dalībvalstīm, modernizējot informācijas apmaiņas procedūras, īpaši telemātiskās apmaiņas vajadzībām pielāgojot informācijas plūsmu starp iestādēm, ievērojot katrā dalībvalstī notikušo datu apstrādes attīstību, un šādas modernizācijas mērķis ir paātrināt pabalstu piešķiršanu,
   ņemot vērā Padomes Regulas (EEK) Nr. 574/72 (2) 117. pantu, kurā paredzēts, ka Administratīvā komisija, pamatojoties uz īstenošanas regulas 117.c pantā minētās Tehniskās komisijas pētījumiem un priekšlikumiem, pielāgo jaunākajām datu apstrādes tehnoloģijām dokumentu paraugus, kā arī maršrutēšanas kanālus un datu pārraides procedūras, kas nepieciešamas šīs regulas un izpildes regulas piemērošanai,
   tā kā:

               (1)

               Lai palīdzētu Administratīvajai komisijai novērtēt, cik lielā mērā Tehniskās komisijas darbs sekmē pabalstu piešķiršanas paātrināšanu, būtu lietderīgi sniegt kvantitatīvu, kā arī kvalitatīvu pamatinformāciju.

               (2)

               Atšķirības starp informāciju, kas pieejama dažādās dalībvalstīs, sarežģī salīdzināšanu, un statistikas datu vākšanai nevajadzētu kļūt par apgrūtinājumu un nevajadzīgu slogu dalībvalstīm.

               (3)

               Tāpēc ir paredzēts apkopot pamatdatus par vecuma pensiju pieprasījumu izskatīšanu un apstrādi, lai uzlabotu informētību par situāciju katrā dalībvalstī, īpaši attiecībā uz galvenajām nepilnībām, kuras ir katras dalībvalsts sistēmā un procedūrās, lai apmainītos ar informāciju par paraugpraksi un izstrādātu idejas par to, kā varētu samazināt izskatīšanas termiņus un izveidot skaidrus atskaites punktus, pēc kuriem katrai dalībvalstij būtu iespējams noteikt kritērijus savas darbības rezultātu novērtēšanai.

               (4)

               Tāpēc ir lietderīgi izveidot vienotu pamatsistēmu attiecībā uz datu apkopošanu par pensiju pieprasījumu izskatīšanu un precizēt šā mērķa pamatnostādnes, kuras kompetentās iestādes sniegtu valstu institūcijām.

               (5)

               Kompetentajām institūcijām ir jāņem vērā, ka ir paredzēts attīstīt sociālā nodrošinājuma informācijas elektronisku apmaiņu (EESSI) un ka gaidāma tās ieviešana, un valsts līmeņa iekšējās sistēmās to īstenos attiecībā uz datu iegūšanu un apkopošanu par pensiju pieprasījumu izskatīšanu.

               (6)

               Lēmums Nr. 182, kurā bija paredzēts izveidot šādu vienotu sistēmu, zaudējis spēku 2006. gada 1. janvārī,

         IR NOLĒMUSI ŠĀDI
   1)   Dalībvalstu kompetentajām iestādēm (vai pilnvarotajām kompetentajām iestādēm, ja dalībvalstī ir vairākas attiecīgās iestādes) jāveic vajadzīgie pasākumi, lai nodrošinātu iespēju apkopot un sniegt 5. punktā norādītos datus.
   2)   Kā paredzēts Regulas (EEK) Nr. 574/72 117.c pantā, katru gadu janvārī Tehniskajai komisijai jāiesniedz minētie dati par iepriekšējo gadu.
   3)   Tehniskās komisijas sekretariāts ir atbildīgs par minēto datu apkopošanas koordinēšanu un ar Tehniskās komisijas apstiprinājumu tas ir atbildīgs par gada pārskata sagatavošanu iesniegšanai Administratīvajā komisijā.
   4)   Savāktajiem datiem jāattiecas vienīgi uz vecuma pensiju, ko pieprasa pieprasījuma iesniedzējs, kas dzīvo citā dalībvalstī, un pensijas pieprasījumā jānorāda šāda informācija:

               a)

               reaģēšanas laiks, kas nepieciešams izmeklēšanas iestādei dzīvesvietas dalībvalstī (tas ir izmeklēšanas iestādei nepieciešamais termiņš, lai informētu kompetento iestādi par to, ka tai ir iesniegts pensijas pieprasījums). Šajā direktīvā “izmeklēšanas institūcija” ir organizācija, kas atrodas pieprasījuma iesniedzēja dzīvesvietas dalībvalstī un kura ir atbildīga par veidlapas E 202 aizpildīšanu, turpretim “kompetentā institūcija” ir organizācija dalībvalstī, kura saņem aizpildītu veidlapu E 202 un attiecīgi ir atbildīga par pieprasījuma izskatīšanu;

               b)

               pieprasījuma izskatīšanas laiks, kas nepieciešams kompetentajai iestādei (tas ir kompetentajai institūcijai nepieciešamais termiņš, lai pieņemtu galīgo lēmumu);

               c)

               kopējais laiks, kas nepieciešams divām iesaistītajām dalībvalstīm (tas ir termiņš, kurā pieprasījuma iesniedzējam jāgaida galīgais lēmums un kurš sākas dienā, kad pieprasījums tiek iesniegts izmeklēšanas institūcijai).

      Piezīme. Atsauci uz “veidlapu E 202” piemēro mutatis mutandis attiecīgajam strukturētajam elektroniskajam dokumentam (SED), kad EESSI projektā sākas elektroniskā [datu] apmaiņa.
   5)   Minētajos faktiskajos datos, kas savākti, jābūt iekļautai šādai informācijai:

               a)

               vidējais īsākais un ilgākais termiņš, kas iepriekšējos divpadsmit mēnešos ir bijis nepieciešams, lai izmeklēšanas institūcija nosūtītu kompetentajai iestādei vecuma pensijas pieprasījumus;

               b)

               vidējais īsākais un ilgākais termiņš, kas iepriekšējos divpadsmit mēnešos ir bijis nepieciešams, lai kompetentā institūcija pieņemtu galīgo lēmumu par vecuma pensiju, ja pieprasījuma iesniedzējs dzīvo citā dalībvalstī;

               c)

               īss komentārs, ko sniedz kompetentā institūcija, lai konkrētajā gadījumā raksturotu datus un noskaidrotu faktorus saistībā ar īsāko un ilgāko termiņu, kas nepieciešams pieprasījumu izskatīšanai;

               d)

               īss kompetentās institūcijas skaidrojums par izmantoto metodiku un par to, vai ir bijis paraugs, un ja ir bijis, kāds ir parauga lielums, aplūkotais laikposms, pārbaudīto lietu kopējais skaits utt.

         6)   Lai pirmos datus Tehniskajai komisijai varētu iesniegt 2009. gada janvārī, datu vākšanas perioda sākums, ja vien iespējams, ir 2008. gada 1. janvāris.
   7)   Lai veicinātu pieredzes apmaiņu un paraugprakses izplatīšanu, katra dalībvalsts savus datus iesniedz Tehniskajai komisijai.
   8)   Datu vākšanas un izmantošanas sistēma jāpārskata katra gada beigās, un vajadzības gadījumā sniedz ieteikumi par tās uzlabošanu.
   9)   Šo lēmumu publicē Eiropas Savienības Oficiālajā Vēstnesī.
   To piemēro no 2008. gada 1. janvāra.

            Administratīvās komisijas priekšsēdētāja

         Jana LOVŠIN

      (1)  OV L 149, 5.7.1971., 2. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 1992/2006 (OV L 392, 30.12.2006., 1. lpp.).

      (2)  OV L 74, 27.3.1972., 1. lpp. Regulā jaunākie grozījumi izdarīti ar Komisijas Regulu (EK) Nr. 101/2008 (OV L 31, 5.2.2008., 15. lpp.).


title: Komisijas lēmums (1999. gada 14. jūlijs), ar ko atjauno Zivsaimniecības un akvakultūras padomdevēju komiteju (izziņots ar dokumenta numuru C(1999) 2042)

text:
Svarīgs juridisks paziņojums

|

31999D0478

Oficiālais Vēstnesis L 187 , 20/07/1999 Lpp. 0070 - 0073

		Komisijas lēmums(1999. gada 14. jūlijs),ar ko atjauno Zivsaimniecības un akvakultūras padomdevēju komiteju(izziņots ar dokumenta numuru C(1999) 2042)(1999/478/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,(1) tā kā Komisijai ir svarīgi uzzināt ieinteresēto personu viedokli jautājumos, kuri radušies sakarā ar kopējās zivsaimniecības politikas (KZP) izveidi;(2) tā kā ar Komisijas Lēmumu 71/128/EEK [1], kura teksts pēdējoreiz aizstāts ar Lēmumu 89/4/EEK [2], kas grozīts ar Lēmumu 97/246/EK [3], zivsaimniecības nozarē tika izveidota padomdevēja komiteja (ZPK);(3) tā kā ir derīgi ZPK apspriedēs par KZP attīstību un vadību iesaistīt visas ieinteresētās personas, jo īpaši zivkopjus un neprofesionālās organizācijas; tā kā šā iemesla dēļ jāpārskata Komitejas sastāvs;(4) tā kā, lai veicinātu ZPK spēju analizēt un veidot kopīgas nostājas, ir lietderīgi aicināt ZPK locekļus risināt, pirmkārt, tos jautājumus, ar kuriem viņi ir saistīti;(5) tā kā efektivitātes labad jāierobežo Komitejas locekļu skaits;(6) tā kā ir lietderīgi uzlabot dialogu, veidojot ciešāku saikni starp Komitejas plēnumu, kura uzdevums ir virzīt Komitejas darbu un izteikt atzinumus, un darba grupām, kurām jāgatavo šie atzinumi;(7) tā kā 1999. gada 31. jūlijā līdz ar pārejas laiku, kas noteikts minētās Komitejas reformēšanai, beidzas Komitejas locekļu pilnvaras, un tādēļ Lēmums ir jāgroza;(8) tā kā skaidrības labad ir jāmaina Lēmuma 71/128/EEK teksts,IR PIEŅĒMUSI ŠĀDU LĒMUMU.1. pants1. Komisijā tiek izveidota Zivsaimniecības un akvakultūras padomdevēja komiteja, ko veido viens komitejas plēnums, turpmāk saukta par "Komiteju", un četras darba grupas, kas minētas 7. pantā.2. Komitejā ir šādu interešu grupu pārstāvji: profesionālas organizācijas, kas pārstāv ražošanas uzņēmumus, pārstrādes rūpniecību un zivkopības ražojumu tirgotājus, un neprofesionālas organizācijas, kas pārstāv patērētāju, vides aizsardzības un attīstības intereses.3. Grupās, kas noteiktas 7. pantā, ir zivsaimniecības eksperti, kuri pārstāv zinātnes un/vai ekonomikas organizācijas, kredītiestādes un pirmās pārdošanas punktus.2. pantsAr šo Komiteju Komisija var konsultēties jautājumos, kas attiecas uz kopējās zivsaimniecības politikas noteikumiem, jo īpaši pasākumiem, ko Komisija var noteikt saskaņā ar šādiem noteikumiem, kā arī ekonomiskos un sociālos zivsaimniecības nozares jautājumos, kas neattiecas uz darba devējiem un darbiniekiem kā sociāliem partneriem, kā arī tā var pati risināt šos jautājumus pēc priekšsēdētāja ierosmes vai viena vai vairāku locekļu pieprasījuma.3. pantsKomitejā ir 20 locekļi, še turpmāk - "locekļi".1. Katrai no 11 interešu grupām, kas numurētas no 1 līdz 11, tiek atvēlēta viena vieta. Pilntiesīgs loceklis un locekļa vietnieks ir paredzēts katrai no šīm 11 vietām:Profesionālajām organizācijām:Zvejniecības uzņēmumiem: | 1)privātajiem kuģu īpašniekiem |2)kooperatīvajiem kuģu īpašniekiem |3) ražotāju organizācijām |Zivkopības uzņēmumiem: | 4)bezmugurkaulnieku audzētājiem |5) zivju audzētājiem |Pārstrādes un tirdzniecības uzņēmumiem: | 6) pārstrādātājiem |7)tirgotājiem (importētājiem/eksportētājiem un vairumtirgotājiem) |Arodu apvienībām: | 8)zvejniekiem un algotajiem uzņēmumu darbiniekiem |Neprofesionālajām organizācijām, kam ir sakars ar KZP:| 9) patērētājiem || 10) vides aizsardzībai || 11) attīstībai |2. Vieta Komitejā ir arī: Zvejniecības nozaru sadarbības komitejas [4] priekšsēdētājam un priekšsēdētāja vietniekam, 7. pantā minētās 1., 3. un 4. grupas priekšsēdētājam un priekšsēdētāja vietniekam un 7. pantā minētās 2. grupas priekšsēdētājam.4. pants1. Komitejas locekļus ieceļ Komisija pēc to Kopienas līmenī izveidoto organizāciju priekšlikuma, kuras visvairāk pārstāv 3. panta 1. punktā minētās intereses. Patērētāju pārstāvi izvirza patērētāju [5] komiteja.Katrai vietai, izņemot vietas, kas rezervētas Zivsaimniecības nozaru sadarbības komitejai, organizācijas izvirza divus kandidātus ar dažādu valsts piederību. Priekšlikumos par vietām, kas atvēlētas 3. panta 1. grupā paredzētajām personām, konkrēti norāda pilntiesīgā locekļa vārdu un vietnieka vārdu.Komitejas locekļa amata pilnvaru laiks ir trīs gadi. To var pagarināt. Par pienākumu veikšanu nepienākas atlīdzība.Kad pagājuši trīs gadi, Komitejas locekļi paliek amatā līdz lēmumam par viņu nomaiņu vai pilnvaru pagarināšanu.Locekļa pilnvaras beidzas pirms trīs gadu termiņa beigām, ja viņš atkāpjas no amata vai nomirst.Tās var beigties arī tad, ja viņa nomaiņu pieprasa organizācija, kura ieteikusi viņa kandidatūru.Personas šādu locekļu nomaiņai ieceļ uz atlikušo pilnvaru laiku saskaņā ar 1. punktā paredzēto procedūru.2. Komitejas locekļu sarakstu Komisija informatīvos nolūkos publicē Eiropas Kopienu Oficiālajā Vēstnesī.5. pantsKomiteja uz trijiem gadiem ievēlē vienu priekšsēdētāju un divus priekšsēdētāja vietniekus. Ievēlēšanai vajadzīgs klātesošo locekļu divu trešdaļu balsu vairākums.Komitejas biroju veido 3. panta 2. punktā minētie Komitejas locekļi, izņemot kuģu īpašnieku pārstāvi no Nozaru sadarbības komitejas.Birojs ievēlē priekšsēdētāju, kā arī sagatavo un organizē 7. pantā minēto darba grupu darbību.6. pantsPēc kādas 4. panta 1. punktā minētas organizācijas pieprasījuma priekšsēdētājs var uzaicināt Komitejas sanāksmēs piedalīties šīs organizācijas delegātu. Ar tādiem pašiem nosacījumiem viņš var uzaicināt piedalīties Komitejas darbā par ekspertu katru personu, kas ir īpaša autoritāte kādā no darba kārtības jautājumiem. Locekļu vietnieki sanāksmēs var piedalīties kā novērotāji un par saviem līdzekļiem.7. pantsAtzinumu gatavošanai Komiteja izveido četras darba grupas.Šo darba grupu nosaukumi, kā arī to priekšsēdētāji un sastāvs ir norādīts šā lēmuma pielikumā.Ar Komisijas piekrišanu darba grupu dalībniekus atbilstoši katras sanāksmes darba kārtībai var izraudzīties Kopienas līmenī izveidotās organizācijas, kas visvairāk pārstāv attiecīgās intereses. Bioloģijas vai tautsaimniecības pārstāvjus izraugās ZZTEK [6]. Komisija var atbilstoši darba kārtībai norīkot papildu ekspertus.8. pants1. Komiteja sanāk pēc Komisijas paziņojuma saskaņā ar ikgadēju darba programmu, kas pieņemta, vienojoties ar Komisiju. Birojs sanāk pēc tā priekšsēdētāja uzaicinājuma, vienojoties ar Komisiju.2. Komitejas, biroja un darba grupu sanāksmēs piedalās Komisijas dienestu pārstāvji.3. Komisijas dienesti nodrošina sekretariāta pakalpojumus Komitejai, birojam un darba grupām.4. Saziņā ar Komisiju Komiteja izstrādā noteikumus par darba programmas izpildi, sanāksmju sagatavošanu, vietu, ziņojumiem, nostāju vai secinājumiem un par atzinumu vai ieteikumu izstrādi.9. pantsKomitejai jāsniedz atzinumi par Komisijas izstrādātajiem priekšlikumiem, kā arī par tās darba programmā iekļautajiem jautājumiem.Pieprasot Komitejas atzinumu, Komisija var noteikt atzinuma sniegšanas laiku.Ieinteresēto personu nostāju atspoguļo ziņojumā, ko iesniedz Komisijai.Ja pieprasītais atzinums saņem Komitejas vienprātīgu piekrišanu, tajā min kopīgos secinājumus, un tie pievienojami ziņojumam.10. pantsNeatkarīgi no Līguma 287. panta noteikumiem Komitejas locekļiem un darba grupu locekļiem ir pienākums neizpaust ziņas, ko tie saņēmuši, strādājot Komitejā vai darba grupās, ja Komisija viņiem darījusi zināmu, ka prasītais atzinums vai apspriežamais jautājums saistīts ar konfidenciālu jautājumu.Tādā gadījumā sanāksmē drīkst piedalīties tikai Komitejas locekļi un Komisijas dienestu pārstāvji.11. pantsLēmums 71/128/EEK un Lēmums 97/247/EEK [7] tiek atcelts.12. pantsŠis lēmums stājas spēkā 1999. gada 1. augustā.Briselē, 1999. gada 14. jūlijāKomisijas vārdā —Komisijas locekleEmma Bonino[1] OV L 68, 22.3.1971., 18. lpp.[2] OV L 5, 7.1.1989., 33. lpp.[3] OV L 97, 12.4.1997., 27. lpp.[4] OV L 225, 12.8.1998., 27. lpp. (98/500/EK).[5] OV L 162, 13.7.1995., 37. lpp.[6] OV L 297, 2.12.1993., 25. lpp.[7] OV L 97, 12.4.1997., 28. lpp.--------------------------------------------------PIELIKUMSLēmuma 7. pantā minētās darba grupas1. Darba grupu nosaukumi1. grupa : Zvejas resursu pieejamība un zvejniecības pārvaldīšana.2. grupa : Zivkopība: zivis un bezmugurkaulnieki.3. grupa : Tirgi un tirdzniecības politika.4. grupa : Vispārīgi jautājumi: tautsaimniecība un nozaru analīze.2. Priekšsēdētāji un priekšsēdētāju vietnieki1. un 4. darba grupas priekšsēdētājs ir privāto kuģu īpašnieku pārstāvis.1. darba grupas priekšsēdētāja vietnieks ir kooperatīvo kuģu īpašnieku pārstāvis.2. darba grupas priekšsēdētāji pārmaiņus ir zivju audzētāju un bezmugurkaulnieku audzētāju pārstāvji.3. darba grupas priekšsēdētājs ir pārstrādātāju pārstāvis.4. darba grupas priekšsēdētājs ir tirgotāju pārstāvis.3. darba grupas priekšsēdētāja vietnieks ir ražotāju organizāciju pārstāvis.3. Vietu skaits pa interešu grupām:| 1. grupa | 2. grupa | 3. grupa | 4. grupa |Privātie kuģu īpašnieki | 5 | — | 1 | 3 |Kooperatīvie kuģu īpašnieki | 3 | — | 1 | 2 |Nodarbinātie zvejnieki | 2 | 1 | 1 | 2 |Ražotāju organizācijas | 1 | — | 3 | 1 |Zivju audzētāji | — | 6 | 1 | 1 |Bezmugurkaulnieku audzētāji | — | 4 | 1 | 1 |Pārstrādātāji | — | — | 3 | 2 |Tirgotāji | — | — | 2 | 1 |Patērētāji | — | 1 | 1 | 1 |Vides aizsardzība | 1 | 1 | 1 | 1 |Attīstība | 1 | — | 1 | 1 |Bioloģija | 1 | 1 | — | — |Tautsaimniecība | 1 | 1 | 1 | 1 |Kredītiestādes | — | — | 1 | 1 |Izsoles vietas un ostas | — | — | 1 | — || 15 | 15 | 19 | 18 |Komisija var norīkot papildu ekspertus atbilstoši darba kārtībai.--------------------------------------------------


title: 2009/857/EK: Padomes Lēmums ( 2007. gada 13. decembris) attiecībā uz Līguma par Eiropas Savienību 9.C panta 4. punkta un Līguma par Eiropas Savienības darbību 205. panta 2. punkta īstenošanu laikposmā no 2014. gada 1. novembra līdz 2017. gada 31. martam , no vienas puses, un pēc 2017. gada 1. aprīļa , no otras puses

text:
               1.12.2009

               LV

               Eiropas Savienības Oficiālais Vēstnesis

               L 314/73

      PADOMES LĒMUMS

   (2007. gada 13. decembris)
   attiecībā uz Līguma par Eiropas Savienību 9.C panta 4. punkta un Līguma par Eiropas Savienības darbību 205. panta 2. punkta īstenošanu laikposmā no 2014. gada 1. novembra līdz 2017. gada 31. martam, no vienas puses, un pēc 2017. gada 1. aprīļa, no otras puses
   (2009/857/EK)
   EIROPAS SAVIENĪBAS PADOME,
   tā kā:

               (1)

               Būtu jāpieņem noteikumi, kas ļautu veiksmīgi pāriet no sistēmas, kurā lēmumus Padomē pieņem ar kvalificētu balsu vairākumu – kā tā definēta tā Protokola par pārejas noteikumiem 3. panta 3. punktā, kuru turpinās piemērot līdz 2014. gada 31. oktobrim –, uz balsošanas sistēmu, kas paredzēta Līguma par Eiropas Savienību 9.C panta 4. punktā un Līguma par Eiropas Savienības darbību 205. panta 2. punktā, kuru piemēros, sākot no 2014. gada 1. novembra, tostarp – pārejas perioda laikā līdz 2017. gada 31. martam – specifiski noteikumi, kas paredzēti minētā protokola 3. panta 2. punktā.

               (2)

               Tiek atgādināts, ka Padomes prakse ir veltīt visas pūles tam, lai stiprinātu to lēmumu demokrātisko leģitimitāti, kas pieņemti ar kvalificētu balsu vairākumu,

         IR NOLĒMUSI ŠĀDI.
   1.   IEDAĻA

      NOTEIKUMI, KO PIEMĒRO LAIKPOSMĀ NO 2014. GADA 1. NOVEMBRA LĪDZ 2017. GADA 31. MARTAM

   1. pants
   Laikposmā starp 2014. gada 1. novembri un 2017. gada 31. martu, ja Padomes locekļi, kas pārstāv:

               a)

               vismaz trīs ceturtdaļas iedzīvotāju kopskaita vai

               b)

               vismaz trīs ceturtdaļas dalībvalstu kopskaita,

         kas vajadzīgs, lai būtu panākts bloķējošais mazākums, kas izriet no Līguma par Eiropas Savienību 9.C panta 4. punkta pirmās daļas vai Līguma par Eiropas Savienības darbību 205. panta 2. punkta piemērošanas, izsaka iebildumus sakarā ar kāda akta pieņemšanu Padomē ar kvalificētu balsu vairākumu, Padome apspriežas par šo jautājumu.
   2. pants
   Šādas apspriešanās gaitā Padome dara visu, kas ir tās spēkos, lai saprātīgā laikposmā, un neskarot ar Savienības tiesību aktiem noteiktos obligātos laika ierobežojumus, panāktu apmierinošu risinājumu, kas varētu kliedēt visas 1. pantā minēto Padomes locekļu bažas.
   3. pants
   Šajā sakarā Padomes priekšsēdētājs ar Komisijas palīdzību un atbilstīgi Padomes reglamentam uzņemas jebkādu iniciatīvu, lai nodrošinātu plašāku vienošanās pamatu Padomē. Padomes locekļi sniedz priekšsēdētājam savu palīdzību.
   2.   IEDAĻA

      NOTEIKUMI, KO PIEMĒRO LAIKPOSMĀ PĒC 2017. GADA 1. APRĪĻA

   4. pants
   Sākot no 2017. gada 1. aprīļa, ja Padomes locekļi, kas pārstāv:

               a)

               vismaz 55 % iedzīvotāju kopskaita vai

               b)

               vismaz 55 % dalībvalstu kopskaita,

         kas vajadzīgs, lai būtu panākts bloķējošais mazākums, kas izriet no Līguma par Eiropas Savienību 9.C panta 4. punkta pirmās daļas vai Līguma par Eiropas Savienības darbību 205. panta 2. punkta piemērošanas, izsaka iebildumus sakarā ar kāda akta pieņemšanu Padomē ar kvalificētu balsu vairākumu, Padome apspriežas par šo jautājumu.
   5. pants
   Šādas apspriešanās gaitā Padome dara visu, kas ir tās spēkos, lai saprātīgā laikposmā, un neskarot ar Savienības tiesību aktiem noteiktos obligātos laika ierobežojumus, panāktu apmierinošu risinājumu, kas varētu kliedēt visas 4. pantā minēto Padomes locekļu bažas.
   6. pants
   Šajā sakarā Padomes priekšsēdētājs ar Komisijas palīdzību un atbilstīgi Padomes reglamentam uzņemas jebkādu iniciatīvu, lai nodrošinātu plašāku vienošanās pamatu Padomē. Padomes locekļi sniedz priekšsēdētājam savu palīdzību.
   3.   IEDAĻA

      SPĒKĀ STĀŠANĀS

   7. pants
   Šis lēmums stājas spēkā Lisabonas līguma spēkā stāšanās dienā.

      Briselē, 2007. gada 13. decembrī

            Padomes vārdā –

            priekšsēdētājs

         L. AMADO


title: Eiropas Parlamenta Lēmums (ES) 2016/1488 (2016. gada 28. aprīlis) par Energoregulatoru sadarbības aģentūras 2014. finanšu gada pārskatu apstiprināšanu

text:
               14.9.2016

               LV

               Eiropas Savienības Oficiālais Vēstnesis

               L 246/171

         EIROPAS PARLAMENTA LĒMUMS (ES) 2016/1488
   (2016. gada 28. aprīlis)
   par Energoregulatoru sadarbības aģentūras 2014. finanšu gada pārskatu apstiprināšanu
   EIROPAS PARLAMENTS,

               —

               ņemot vērā Energoregulatoru sadarbības aģentūras 2014. finanšu gada galīgos pārskatus,

               —

               ņemot vērā Revīzijas palātas ziņojumu par Energoregulatoru sadarbības aģentūras 2014. finanšu gada pārskatiem ar Aģentūras atbildi (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2014. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2016. gada 12. februāra ieteikumu par apstiprinājumu, ko sniedz Aģentūrai par 2014. finanšu gada budžeta izpildi (05584/2016 – C8-0089/2016),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2009. gada 13. jūlija Regulu (EK) Nr. 713/2009, ar ko izveido Energoregulatoru sadarbības aģentūru (4), un jo īpaši tās 24. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas ziņojumu (A8-0087/2016),

               1.

               konstatē, ka Energoregulatoru sadarbības aģentūras galīgie gada pārskati ir tādi, kā norādīts Revīzijas palātas ziņojuma pielikumā;

               2.

               apstiprina Energoregulatoru sadarbības aģentūras 2014. finanšu gada pārskatus;

               3.

               uzdod priekšsēdētājam šo lēmumu nosūtīt Energoregulatoru sadarbības aģentūras direktoram, Padomei, Komisijai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 409, 9.12.2015., 18. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 211, 14.8.2009., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: 2014/739/ES: Padomes Lēmums ( 2014. gada 9. oktobris ) par nostāju, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Serbijas Republiku, no otras puses, lai minētā nolīguma 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm aizstātu ar jaunu protokolu, kas attiecībā uz izcelsmes noteikumiem atsaucas uz Reģionālo konvenciju par Eiropas un Vidusjūras reģiona valstu preferenciāliem izcelsmes noteikumiem

text:
               29.10.2014

               LV

               Eiropas Savienības Oficiālais Vēstnesis

               L 308/88

         PADOMES LĒMUMS
   (2014. gada 9. oktobris)
   par nostāju, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Serbijas Republiku, no otras puses, lai minētā nolīguma 3. protokolu par jēdziena“noteiktas izcelsmes izstrādājumi” definīciju un administratīvās sadarbības metodēm aizstātu ar jaunu protokolu, kas attiecībā uz izcelsmes noteikumiem atsaucas uz Reģionālo konvenciju par Eiropas un Vidusjūras reģiona valstu preferenciāliem izcelsmes noteikumiem

      (2014/739/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Serbijas Republiku, no otras puses (1), (“nolīgums”) 3. protokols attiecas uz jēdziena “noteiktas izcelsmes izstrādājumi” definīciju un administratīvās sadarbības metodēm (“3. protokols”).

               (2)

               Reģionālā konvencija par Eiropas un Vidusjūras reģiona valstu preferenciāliem izcelsmes noteikumiem (2) (“konvencija”) paredz noteikumus par to preču izcelsmi, kas tiek tirgotas saskaņā ar attiecīgiem nolīgumiem, kuri noslēgti starp Līgumslēdzējām pusēm. Eiropadomes 2003. gada jūnijā apstiprinātajā Saloniku darba kārtībā Serbija un citi Stabilizācijas un asociācijas procesa dalībnieki no Rietumbalkāniem tika aicināti pievienoties Eiropas izcelsmes diagonālās kumulācijas sistēmai. Pievienoties konvencijai tie tika aicināti ar 2007. gada oktobra Eiropas un Vidusjūras reģiona valstu ministru konferences lēmumu.

               (3)

               Konvenciju attiecīgi 2011. gada 15. jūnijā un 2012. gada 12. novembrī parakstīja Savienība un Serbija.

               (4)

               Savienība un Serbija savus pieņemšanas dokumentus konvencijas depozitāram iesniedza attiecīgi 2012. gada 26. martā un 2013. gada 1. jūlijā. Piemērojot konvencijas 10. panta 3. punktu, attiecībā uz Savienību un Serbiju konvencija tādējādi stājās spēkā attiecīgi 2012. gada 1. maijā un 2013. gada 1. septembrī.

               (5)

               Konvencijas 6. pantā noteikts, ka katrai Līgumslēdzējai pusei jāveic atbilstīgi pasākumi, lai nodrošinātu konvencijas efektīvu piemērošanu. Šai nolūkā Stabilizācijas un asociācijas padomei, kas izveidota ar nolīgumu, būtu jāpieņem lēmums par 3. protokola aizstāšanu ar jaunu protokolu, kas attiecībā uz izcelsmes noteikumiem atsaucas uz konvenciju.

               (6)

               Tāpēc Savienības nostājai Stabilizācijas un asociācijas padomē būtu jābalstās uz pievienoto lēmuma projektu,

         IR PIEŅĒMUSI ŠO LĒMUMU.
   1. pants
   Nostāja, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Serbijas Republiku, no otras puses, lai minētā nolīguma 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm aizstātu ar jaunu protokolu, kas attiecībā uz izcelsmes noteikumiem atsaucas uz Reģionālo konvenciju par Eiropas un Vidusjūras reģiona valstu preferenciāliem izcelsmes noteikumiem, balstās uz šim lēmumam pievienoto Stabilizācijas un asociācijas padomes lēmuma projektu.
   Savienības pārstāvji Stabilizācijas un asociācijas padomē var piekrist nelielām izmaiņām Stabilizācijas un asociācijas padomes lēmuma projektā bez Padomes papildu lēmuma.
   2. pants
   Stabilizācijas un asociācijas padomes lēmumu publicē Eiropas Savienības Oficiālajā Vēstnesī.
   3. pants
   Šis lēmums stājas spēkā tā pieņemšanas dienā.

      Luksemburgā, 2014. gada 9. oktobrī

            Padomes vārdā –

            priekšsēdētājs

         A. ALFANO

      (1)  OV L 278, 18.10.2013., 16. lpp.

      (2)  OV L 54, 26.2.2013., 4. lpp.

      PROJEKTS
      ES UN SERBIJAS STABILIZĀCIJAS UN ASOCIĀCIJAS PADOMES LĒMUMS Nr.
      (… gada …),
      ar ko aizstāj Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Serbijas Republiku, no otras puses, 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm
      ES UN SERBIJAS STABILIZĀCIJAS UN ASOCIĀCIJAS PADOME,
      ņemot vērā 2008. gada 29. aprīlī Luksemburgā parakstīto Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Serbijas Republiku, no otras puses (1), un jo īpaši tā 44. pantu,
      ņemot vērā Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Serbijas Republiku, no otras puses, 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm,
      tā kā:

                  (1)

                  Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Serbijas Republiku, no otras puses, (“nolīgums”) 44. pants atsaucas uz 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm (“3. protokols”), kurā noteikti izcelsmes noteikumi un paredzēta izcelsmes kumulācija starp Savienību, Serbiju, Turciju un jebkuru valsti vai teritoriju, kas piedalās Savienības Stabilizācijas un asociācijas procesā.

                  (2)

                  3. protokola 39. pants nosaka, ka Stabilizācijas un asociācijas padome, kas izveidota ar nolīguma 119. pantu, var pieņemt lēmumu grozīt minētā protokola noteikumus.

                  (3)

                  Reģionālās konvencijas par Eiropas un Vidusjūras reģiona valstu preferenciāliem izcelsmes noteikumiem (2) (“konvencija”) nolūks ir protokolus par izcelsmes noteikumiem, kuri pašlaik ir spēkā Eiropas un Vidusjūras reģiona valstīs, aizstāt ar vienu tiesību aktu. Eiropadomes 2003. gada jūnijā apstiprinātajā Saloniku darba kārtībā Serbija un citi Stabilizācijas un asociācijas procesa dalībnieki no Rietumbalkāniem tika aicināti pievienoties Eiropas izcelsmes diagonālās kumulācijas sistēmai. Pievienoties konvencijai tie tika aicināti ar 2007. gada oktobra Eiropas un Vidusjūras reģiona valstu ministru konferences lēmumu.

                  (4)

                  Konvenciju attiecīgi 2011. gada 15. jūnijā un 2012. gada 12. novembrī parakstīja Savienība un Serbija.

                  (5)

                  Savienība un Serbija savus pieņemšanas dokumentus konvencijas depozitāram iesniedza attiecīgi 2012. gada 26. martā un 2013. gada 1. jūlijā. Piemērojot konvencijas 10. panta 3. punktu, attiecībā uz Savienību un Serbiju konvencija tādējādi stājās spēkā attiecīgi 2012. gada 1. maijā un 2013. gada 1. septembrī.

                  (6)

                  Ja pāreja uz konvenciju visām kumulācijas zonā esošajām Līgumslēdzējām pusēm nenotiek vienlaikus, nebūtu jārodas situācijai, kas ir nelabvēlīgāka par iepriekšējo situāciju, kura atbilda 3. protokolam.

                  (7)

                  3. protokols tādēļ būtu jāaizstāj ar jaunu protokolu, kas atsaucas uz konvenciju,

            IR PIEŅĒMUSI ŠO LĒMUMU.
      1. pants
      Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Serbijas Republiku, no otras puses, 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm aizstāj ar šā lēmuma pielikumā izklāstīto tekstu.
      2. pants
      Šis lēmums stājas spēkā tā pieņemšanas dienā.
      To piemēro no 2014. gada 1. septembra.

         …,

               Stabilizācijas un asociācijas padomes vārdā –

               priekšsēdētājs

         (1)  OV L 278, 18.10.2013., 16. lpp.

         (2)  OV L 54, 26.2.2013., 4. lpp.

         PIELIKUMS
         3. protokols
         par jēdziena “noteiktas izcelsmes izstrādājumi” definīciju un administratīvās sadarbības metodēm
         1. pants
         Piemērojamie izcelsmes noteikumi
         Šā nolīguma īstenošanas nolūkā piemēro Reģionālās konvencijas par Eiropas un Vidusjūras reģiona valstu preferenciāliem izcelsmes noteikumiem (1) (“konvencija”) I papildinājumu un attiecīgos II papildinājuma noteikumus.
         Konvencijas I papildinājumā un attiecīgajos II papildinājuma noteikumos ar visām atsaucēm uz “attiecīgo nolīgumu” saprot atsauces uz šo nolīgumu.
         2. pants
         Strīdu izšķiršana
         Ja strīdus, kas radušies saistībā ar konvencijas I papildinājuma 32. pantā minētajām pārbaudes procedūrām, nevar izšķirt starp muitas iestādēm, kuras pieprasa pārbaudi, un par šīs pārbaudes veikšanu atbildīgajām muitas iestādēm, tos nodod Stabilizācijas un asociācijas padomei.
         Visos gadījumos strīdu izšķiršana starp importētāju un importētājvalsts muitas iestādēm notiek saskaņā ar minētās valsts tiesību aktiem.
         3. pants
         Protokola grozījumi
         Stabilizācijas un asociācijas padome var pieņemt lēmumu grozīt šā protokola noteikumus.
         4. pants
         Izstāšanās no konvencijas
         1.   Ja Eiropas Savienība vai Serbija konvencijas depozitāram rakstiski dara zināmu savu nodomu izstāties no konvencijas saskaņā ar tās 9. pantu, Eiropas Savienība un Serbija nekavējoties sāk sarunas par izcelsmes noteikumiem, lai īstenotu šo nolīgumu.
         2.   Iekams nav stājušies spēkā šādi sarunu ceļā no jauna pieņemti izcelsmes noteikumi, šim nolīgumam turpina piemērot konvencijas I papildinājuma izcelsmes noteikumus un attiecīgā gadījumā attiecīgos II papildinājuma noteikumus, kuri bija spēkā izstāšanās brīdī. Tomēr no izstāšanās brīža konvencijas I papildinājuma izcelsmes noteikumus un attiecīgā gadījumā II papildinājuma attiecīgos noteikumus saprot tā, ka divpusēja kumulācija tiek pieļauta tikai starp Eiropas Savienību un Serbiju.
         5. pants
         Pārejas noteikumi – kumulācija
         1.   Neatkarīgi no konvencijas I papildinājuma 3. panta starp šā nolīguma Pusēm turpina piemērot šā nolīguma 3. protokola 3. un 4. pantā paredzētos kumulācijas noteikumus, kurus Eiropas Savienība un Serbija pieņēma, slēdzot nolīgumu (2), līdz brīdim, kad konvencija kļūst piemērojama visām konvencijas Līgumslēdzējām pusēm, kas uzskaitītas minētajos pantos.
         2.   Neatkarīgi no konvencijas I papildinājuma 16. panta 5. punkta un 21. panta 3. punkta, ja kumulācija attiecas tikai uz EBTA valstīm, Fēru salām, Eiropas Savienību, Turciju un Stabilizācijas un asociācijas procesa dalībniekiem, izcelsmes apliecinājums var būt preču pārvadājumu sertifikāts EUR.1 vai izcelsmes deklarācija.

            (1)  OV L 54, 26.2.2013., 4. lpp.

            (2)  OV L 278, 18.10.2013., 16. lpp.